Ελληνική λογοτεχνία: June 2007\n10 Q and A. με την....Αργυρώ Μαντόγλου\nΚαι τυπικά και ουσιαστικά αυτό είναι το τελευταίο ποστ αφού κλείνει τη μοναδική (τελικά) εκκρεμότητα που είχα. Την ανάρτηση της διαδικτυακής συζήτησης με τη μεταφράστρια, συγγραφέα και κριτικό (η σειρά της παράθεσης είναι περίπου η σειρά με την οποία την ανακάλυψα) Αργυρώ Μαντόγλου. Είχα διαβάσει στο παρελθόν αρκετά βιβλία που είχε μεταφράσει και θα συμφωνήσω με ένα πρόσφατο ποστ του Librofilo ότι στις δύο δουλειές του Κάρει έχει κάνει εξαιρετική απόδοση. Συμπτωματικά και μέσω μιας καλής φίλης πριν μερικούς ανακάλυψα το Bodyland το τελευταίο της βιβλίο και ανέτρεξα προς τα πίσω σε όλη της την προηγούμενη συγγραφική δουλειά (πλην κάποιων ποιητικών συλλογών της που δεν μπόρεσα να ανακαλύψω στην αγορά). Και το Βιρτζίνια Γουλφ καφέ και τα Βλέφαρα με τατουάζ που διάβασα μου άρεσαν και δείχνουν ότι η συγγραφέας έχει πολύ δρόμο ακόμη στη λογοτεχνία. Απάντησε στις 10 ερωτήσεις με πολύ ήρεμο και νηφάλιο ύφος, ενδεικτικό νομίζω και της γραφής της που κρύβει πολλές ’’υποδόριες’’ και όχι ηχηρές εκπλήξεις. Λυπάμαι που τα σχόλια του μπλογκ έχουν ’’κλείσει’’ (μαζί με το μπλογκ) αφού στερώ τη δυνατότητα και από την ίδια να δει τις αντιδράσεις και την απήχηση των όσων λέει και από εσάς τον σχολιασμό αλλά επειδή δεν θα βρίσκομαι ’’εδώ γύρω’’ για να παρέμβω αν υπάρξει κάποιο κακόβουλο σχόλιο προτιμώ αυτή τη μέθοδο. Αν πάντως υπάρχουν κάποιες ερωτήσεις για την κ. Μαντόγλου ας μου αποσταλούν με μέιλ και θα φροντίσω να προωθηθούν στην ηλεκτρονική της διεύθυνση και να απαντήσει εκείνη απευθείας ώστε να μην κόψω εντελώς τη διαδικασία της επικοινωνίας. Κανονικά, υπήρχαν έτοιμες άλλες δύο συζητήσεις με ένα λογοτέχνη και ένα εκδότη αφού είχα στα χέρια μου τις απαντήσεις τους αλλά μου ζήτησαν να μην αναρτήσω τα σχετικά ποστ και είμαι υποχρεωμένος να το σεβαστώ. Δεν μου εξήγησαν τους λόγους (θέλω να πιστεύω ότι έχουν να κάνουν με την απενεργοποίηση του μπλογκ και όχι με κάτι άλλο) αλλά σε κάθε περίπτωση (επειδή δεν πρόλαβα να τους απαντήσω μια και υπάρχουν γύρω στα πενήντα ακόμη αναπάντητα μέιλ και ελάχιστος χρόνος από μέρους μου τους το γράφω σε δημόσια θέαση) όπως τόσους μήνες τώρα σεβάστηκα το απόρρητο της αλληλογραφίας μου ΄΄διέγραψα΄΄ και τις απαντήσεις τους που πάντως είχαν τεράστιο ενδιαφέρον και θα δημιουργούσαν αρκετές ’’αναταράξεις’’ στον κόσμο της λογοτεχνίας (ειδικά με τα όσα έλεγε και υποστήριζε ο εκδότης για την κατάσταση της λογοτεχνικής ’’βιομηχανίας΄΄). Προσωπικά βέβαια και παρά την απενεργοποίηση του μπλογκ δεν είχα κανένα πρόβλημα να τις αναρτήσω αλλά το όλο θέμα δεν με αφορά. Τυπικά και ουσιαστικά λοιπόν η αυλαία του μπλόγκ κατεβαίνει με τις 10 ερωτήσεις και τις ανάλογοες απαντήσεις από την κυρία Μαντόγλου.\n1. Κριτικογράφος, συγγραφέας και μεταφράστρια. Τρεις διαφορετικές ιδιότητες που ενίοτε μπορεί να ’’εμπλακούν’’ μεταξύ τους. Έχουν γίνει μέσα σας οι διαχωρισμοί των ιδιοτήτων και πόσο εύκολη είναι η προσαρμογή κατά περίπτωση;\nΚατ’ αρχήν όλα τα είδη έχουν την ιδιαιτερότητα τους αλλά θα έλεγα πως και οι τρεις δραστηριότητες είναι παραπληρωματικές της συγγραφικής ιδιότητας. Η μετάφραση, δηλαδή η απόδοση του έργου ενός άλλου συγγραφέα στη γλώσσα σου, είναι ιδανική άσκηση για όποιον καταπιάνεται με τη γραφή, καθώς η αναζήτηση της κατάλληλης λέξη ή φράσης προκειμένου να αποδοθεί πιστότερα η σκέψη ενός άλλου γραφιά αλλά και η «συμβίωση» με το πνευματικό προϊόν κάποιου άλλου μπορεί να αποβεί μια πολύτιμη εμπειρία. Η μετάφραση είναι η στενότερη δυνατή επαφή που μπορεί να έχει κανείς με το έργο κάποιου άλλου. Μέσα από αυτή μαθαίνεις πως αντιμετωπίστηκαν οι δυσκολίες που προέκυψαν, πως λύθηκαν ή ακόμα πως δεν λύθηκαν προβλήματα, μαθαίνεις να διακρίνεις τα φτηνά τεχνάσματα και τις επινοήσεις που δεν λειτούργησαν, με άλλα λόγια είναι ένας τρόπος διείσδυσης στο εργαστήρι ενός συγγραφέα που δεν είναι πάντα ορατό στην ανάγνωση.\nΚαι μιλώντας για ανάγνωση θέλω να επισημάνω πως και οι τρεις ιδιότητες προϋποθέτουν την ικανότητα της ανάγνωσης αλλά παρά τις όποιες ομοιότητές τους απαιτείται διαφορετικής βαθμίδας ψυχική ετοιμότητα, πνευματική και συναισθηματική διαθεσιμότητα.\nΔεν υπάρχουν συγκεκριμένα όρια μέσα στα οποία να περιχαρακώνεται η κάθε ξεχωριστή ιδιότητα ούτε και υιοθετώ μια διαφορετική περσόνα κάθε φορά που καταγίνομαι με μια από αυτές τις ενασχολήσεις, καθώς όλα σχεδόν τα βιβλία που έχω μεταφράσει με ενδιέφεραν αφηγηματικά, όπως και τα βιβλία για τα οποία γράφω.\nΑυτό που διαφέρει είναι ο βαθμός εμπλοκής. Στη μετάφραση αφήνομαι να με παρασύρει ο ρυθμός του πρωτότυπου, προσπαθώ να το υπηρετώ, απαλείφοντας τις δικές μου εμμονές και διεκδικήσεις, προσφέροντας στο κείμενο αυτά που χρειάζεται να αναδειχτεί με το μίνιμουμ της προσωπικής μου παρέμβασης. Η μετάφραση είναι και αυτή μια ανάγνωση, αλλά μια ανάγνωση που διακτινίζει το κείμενο και κατευθύνεται στην πριν από τις λέξεις διάστασή του, στη θεμελιώδη πρόθεση του συγγραφέα και για να γίνει αυτό πρέπει να λειτουργείς και λίγο διαισθητικά, να μαντεύεις τι ήθελε να πει ακόμα και και πριν το πει, και αυτό βέβαια είναι πολύ πιο πέρα από την απλή κατανόηση, είναι μια αδιαπραγμάτευτη αφομοίωση του σώματος του κειμένου προκειμένου να το μεταφέρεις στη δική σου γλώσσα. Επιπλέον επιλέγω συγγραφείς που νομίζω πως μπορώ να συγχρωτισθώ με τη φωνή τους, που η γλώσσα μου μπορεί να ντύσει το ρυθμό τους. Ξέρω πως μιλώ λιγάκι με όρους μουσικούς, αλλά όπως γνωρίζουμε η μουσικότητα είναι και αυτή μια ιδιότητα που κάνει μια γλώσσα ελκυστική, άλλη σκληρή κι άλλη αδιάφορη. Οι διακυμάνσεις της, οι μεταστροφές της, οι συνηχήσεις και οι παρηχήσεις της και πάνω από όλα οι σιωπές της. Ο μεταφραστής πρέπει να μάθει να ακούει τις σιωπές του κειμένου και να μην προσπαθεί οπωσδήποτε να τις κάνει λέξεις, να έχει την επινοητικότητα να της κάνει ό,τι το κείμενο του ζητάει.\nΜε άλλα λόγια είναι και η μετάφραση μια δημιουργία, αλλά θα έλεγα οροθετημένη.\nΤώρα όσον αφορά την κριτική, είναι και αυτή μια ανάγνωση, όπου όμως ο αναγνώστης καλείται να διαβάσει και πίσω από τις γραμμές, τις προθέσεις, τις εμμονές του συγγραφέα, το έργο σε σχέση με τα προηγούμενα αλλά και με άλλα έργα της εποχής του και του περιβάλλοντος μέσα στο οποίο παράγει.\nΓράφοντας για ένα βιβλίο προσπαθώ να ελέγξω τη συγκίνηση που μπορεί να μου δημιουργεί, να περιορίσω το δικό μου φορτίο και φόρτιση προκειμένου να αναδείξω αυτό το ίδιο.\nΣυνήθως γράφω για βιβλία συγγραφέων που εκτιμώ και πιστεύω πως οι συγγραφείς είναι οι καταλληλότεροι για να μιλήσουν για βιβλία ομότεχνών τους.\nΜέσα από αυτή τη διαδικασία όπως και μέσα από τη μετάφραση μπορείς να διακρίνεις τη δυσκολία, την εξέλιξη των χαρακτήρων, το κτίσιμο μιας κατάστασης και την κορύφωσή της, την απόκλιση και τον τρόπο χειρισμού του υλικού τους. Το οποίο βέβαια διαφέρει από συγγραφέα σε συγγραφέα ακόμα και από βιβλίο σε βιβλίο του ίδιου συγγραφέα.\nΤώρα όσον αφορά τη δική μου γραφή είναι και αυτή μια κάποιου είδους μετάφραση και ανάγνωση, μετάφραση και ανάγνωση του κόσμου, των σημείων, των σιωπών , των παύσεων και των εξάρσεων, μια μεταφορά εντυπώσεων, εμπειριών, μια απόπειρα διαχείρισης των μυστηρίων μόνο που μπαίνεις σε αυτή τη διαδικασία όχι τόσο για να τα επιλύσεις αλλά για να τους συστηθείς, να τους πεις σας είδα, σας αναγνώρισα σας πρόσεξα...ο συγγραφέας γνωρίζεται και σχετίζεται με τον κόσμο, φέρνοντας τον στην επιφάνεια.\nΘα έλεγα πως στη δική μου γραφή δοκιμάζω βιώνω το μεγαλύτερο βαθμό ελευθερίας αλλά και έντασης ταυτόχρονα. Είμαι ελεύθερη να κατασκευάσω έναν κόσμο αλλά ταυτόχρονα είμαι και υπεύθυνη για τη λειτουργία του.\nΠρόκειται για μια ανάγνωση του κόσμου, διαφορετική, ανατρεπτική απροσδόκητη που μπορεί να τον αλλάξεις και ό,τι βλέπεις σε βλέπει κι αυτό, ό,τι γράφεις σε γράφει κι αυτό, ό,τι κατασκευάζεις σε κατασκευάζει, με άλλα λόγια πρέπει να αφεθείς και ταυτόχρονα να ελέγχεις. Διττή κατάσταση. Γι’ αυτό απαιτητική. Εγώ τουλάχιστον δεν αντέχω να το κάνω για μεγάλα διαστήματα εξαντλούμαι. Γράφω αυτό που έχω να γράψω και μετά το αφήνω και καταπιάνομαι με κάτι άλλο. Για μεγάλα διαστήματα δεν μπορώ να το αγγίξω, καίει. Το πιάνω αργότερα, όταν είναι απόμακρο και μπορώ να το χειραγωγήσω, να κόψω και να ράψω να αλλάξω, έχει παγώσει και δεν με απειλεί, τότε λειτουργώ ψυχρά, χειρουργικά. Τότε δίνω μορφή, και επεξεργάζομαι το αρχικό ύφος. Το ύφος παράγεται στην κάψα της γραφής, μετά ακολουθεί η επεξεργασία.\nΓράφω εν θερμώ. Δεν μεταφράζω ούτε γράφω κριτικές εν θερμώ. Ελπίζω αυτό να μην αλλάξει. Θέλω να γράφω εν θερμώ και να σβήνω, ό,τι περισσεύει, με ψυχρή αποστασιοποίηση. Με παγωμένο χέρι. Παγερή αντικειμενικότητα.\nΕπίσης, θέλω να προσθέσω πως η γραφή είναι και ευθύνη. Διαχείριση του υλικού που έχεις συσσωρεύσει, αλλά και ετοιμότητα σε σχέση με το αναπάντεχο, αυτό που αναδύεται γράφοντας και που δεν είμαστε πάντα σε θέση να κατανοήσουμε. Απαιτεί ετοιμότητα, ευελιξία, συνεχή παρατήρηση και διαθεσιμότητα αλλά πάνω από όλα την πίστη πως αυτό που κάνεις θα ολοκληρωθεί. Σίγουρα είναι η απαιτητικότερη ενασχόληση και όταν κάνω αυτό, όταν γράφω δηλαδή, δεν είμαι σε θέση να ασχοληθώ με τα υπόλοιπα. Ούτε καν με τα καθημερινά. Είναι ο αποκλειστικός χρόνος της γραφής.\n2. Στα δύο τελευταία σας βιβλία (Βλέφαρα με τατουάζ, Bodyland) έρχονται στο προσκήνιο πολλές φορές και στιγμές μοναχικές γυναίκες εγκλωβισμένες σε συναισθηματικά αδιέξοδα και στο απρόσωπο των πόλεων. Αυτή είναι η αληθινή εικόνα της σύγχρονης ελληνίδας πίσω από την ενδεχόμενα αστραφτερή βιτρίνα που προβάλλει καθημερινά το life style;\nΤα περί εγκλωβισμού και ασφυξίας το έγραψαν κάποιοι που σχολίασαν το βιβλίο. Εγώ δεν θεωρούσα τις ηρωίδες μου εγκλωβισμένες, τουλάχιστον όταν έγραφα για αυτές, αντιθέτως τις ένιωθα αποφασισμένες να δράσουν. Αλλά μπορεί για να συμβεί αυτό, ο εγκλωβισμός να είναι απαραίτητος, γιατί αναγκάζεσαι να αντιδράσεις.\nΕπίσης, όλοι είμαστε κατά κάποιο τρόπο εγκλωβισμένοι: σε ένα σώμα, σε μια ταυτότητα, σε ένα φύλο, σε μια κατάσταση ύπαρξης. Οι ηρωίδες μου αναζητούσαν μια κάποιου είδους μετατόπιση και για να γίνει αυτό, έπρεπε να συνειδητοποιήσουν τον περιορισμό και να υπερβούν όρια – κι αυτό κάνουν.\nΙδιαίτερα στο Bodyland που έχει και ως υπότιτλο «Ιστορίες δρόμου και τρόμου» οι ηρωίδες που τις συναντάμε σε σύγχρονους τόπους καταστολής , τις «επαρχίες» και τις περιφέρειες μιας χαώδους πραγματικότητας όπου το Lifestyle θέτει όρια, κανόνες και απαγορεύσεις –τηλεοπτικούς τόπους, ριάλιτι, καζίνο, γυμναστήρια, μπαρ, πλατείες- νιώθουν πως βρίσκονται υπό περιορισμό γιατί διαθέτουν ακόμα «ψήγματα υγείας». Στη χώρα αυτή για να την κατοικήσεις για να είσαι πολίτης της χρειάζεσαι διαβατήρια και εχέγγυα για να εισέλθεις και άπαξ και το κάνεις υπόκεισαι σε νόμους. Οι νόμοι αυτοί ασκούνται πάνω στο σώμα και κυρίως στο γυναικείο σώμα που είναι φορέας και δέκτης ιδεολογιών.\nΤο Bodyland είναι ένας ου τόπος που καλούμαστε να κατοικήσουμε σήμερα που οτιδήποτε πνευματικό είναι υπό διωγμό. Η Χώρασωμάτων είναι μια αόρατη αλλά πανταχού παρούσα χώρα, πιο πραγματική από την πραγματικότητα, προβάλλει παντού τη γεωγραφία της και είναι από όλες αναγνωρίσιμη.\nΟι κάτοικοι του Bodyland νιώθουν ασφυκτικά γιατί αντιστέκονται στη γενικευμένη νόσο του Lifestyle. Στις έκρυθμες στιγμές τους το συνειδητοποιούν και βγαίνουν στο δρόμο να βρουν λύσεις, κι αν όχι λύσεις, μέσα από τη συνάντησή τους με έναν άγνωστο να συναντήσουν τον μεγάλο άγνωστο: τον εαυτό τους. Και αυτές είναι οι στιγμές τρόμου: όταν αντιλαμβάνονται το τι είναι πράγματι ικανοί να κάνουν. Συχνά βέβαια ο τρόμος προκαλείται και από μια απροσδόκητη και μάλλον ανεπιθύμητη εγγύτητα.\nΘα έλεγα πως το βιβλίο παρουσιάζει ομοιότητες με ένα παλιότερο βιβλίο μου τη «Νύφη από Πολυεστέρα» μόνο που εκεί είναι εγκλωβισμένοι στα νύχια της Βελτίωσής τους. Οι ήρωες, άντρες και γυναίκες, των οποίων τα πρόσωπα είναι παρμένα από νεκρούς είναι θύματα της αισθητικής της μετα- τεχνολογικής, μετα- δικτυακής εποχής όπου το κυρίαρχο σύμπτωμα είναι η εμμονή με την τελειότητα, τη νεότητα και που έχει εξελιχτεί σε μια ομαδική υστερία «τελειότητας». Στο τοπίο αυτό πλανιέται στο χρόνο η φωνή μια νεκρής, συναντά το βελτιωμένο αντίγραφο της, την τέλεια εκδοχή του εαυτού της και ανατρέπει την εικονική της ευδαιμονία.\nΒέβαια δίνω λύση: σε αυτό το ασφυκτικό τοπίο οι ανατρεπτικές δυνάμεις του έρωτα και της τέχνης κατορθώνουν να αγγίξουν κάποιους από τους βελτιωμένους οι οποίοι αρχίζουν ξανά να επιθυμούν, δηλαδή γίνονται ξανά ανθρώπινοι.\nΚαι στο Bodyland το ίδιο συμβαίνει η επιθυμία βγάζει τις ηρωίδες από τον περιχαρακωμένο περίγυρο και τις ωθεί στην περιπλάνηση, στην εξάντληση της εμπειρίας.\nΗθικόν δίδαγμα: τροφοδοτείστε την επιθυμία!\n3. Τα τοπία σας, οι πόλεις, οι χαρακτήρες σας ασφυκτιούν. Να υποθέσω αυθαίρετα ότι αυτό κρύβει μια προσωπική εμμονή φυγής από τη στερεοτυπική αστική πραγματικότητα; Η είναι απλά ότι βλέπετε γύρω σας, στην καθημερινότητά σας και μεταφέρεται στις σελίδες σας;\nΒλέπουμε αυτό που είμαστε, το βλέμμα μας είναι κι ένας τρόπος, ένας τρόπος αποκωδικοποίησης του κόσμου. Αυτό που βλέπω ως ένα σημείο είναι αυτό που είμαι αλλά ταυτόχρονα αυτό που είμαι επηρεάζεται και από αυτό που κάνω: τη μετάφραση του κόσμου.\nΑυτό που εσύ αποκαλείς «ασφυκτικό», εγώ το αποκαλώ «φυλακή των βεβαιοτήτων», όπου στην Ελλάδα ως συντηρητική χώρα, η βεβαιότητα θεωρείται καλό πράγμα, κάτι για το οποίο πρέπει να προσπαθήσεις. Εγώ δεν μάχομαι ούτε προσπαθώ για τη βεβαιότητα αλλά για τη διαχείριση των πολλαπλών αβεβαιοτήτων. Είμαι ανήσυχη, όπως και οι ηρωίδες μου.\nΌσον αφορά την «εμμονή φυγής», θα έλεγα είναι η εμμονή μιας συνέχειας, μιας εξερεύνησης, να δουν και να βρουν το παρακάτω, το αλλότριο, να συνδιαλλαγούν με το «άλλο», να ανακαλύψουν έναν τρόπο συνύπαρξης της ευαισθησίας τους με τη σκληρότητα της ζωής τους, χωρίς να την εξορίσουν. Και κυρίως να κάνουν κάτι με τα βιώματά τους. Να τα δουν και ως ένα σύμπτωμα ανάλογο της εποχής τους, μια «αρρώστια» από την οποία πάσχουν κι άλλοι: ένας τρόπος να καταλάβεις τους άλλους είναι να παίρνεις τα ίδια φάρμακα, μετά περνάς και στους λόγους της συνταγογράφησής τους από τους ειδικούς. Είναι κι αυτός ένας τρόπος απόκτησης πολιτικής συνείδησης, ίσως λίγο αντίστροφος, κάπως ασύμβατος, αλλά παραμένει ένας τρόπος.\n4. Βλέφαρα με τατουάζ. Οι ερωτευμένες γυναίκες τυφλώνονται από την προσωπικότητα του Ομέγα ή από έρωτα; Και γιατί Ομέγα, το τέλος όλων, το τέλος της αλφαβήτου;\nΤο βιβλίο γράφτηκε στο τέλος του αιώνα, όπου κυριαρχούσε η εσχατολογική διάθεση και όλη εκείνη η εμμονή με τη συντέλεια του κόσμου, το τέλος, το τέλος της ιστορίας, των αφηγήσεων, των βεβαιοτήτων, του πολιτισμού, και ό,τι άλλο. Ο αφηγητής μου είναι ο αφηγητής του τέλους και μοιραία ο αντρικός χαρακτήρας βαφτίστηκε συμβολικά με το τελευταίο γράμμα του αλφαβήτου. Νομίζω πως ήθελα να παρωδήσω την έννοια του απόλυτου, της απόλυτης γνώσης, της μιας και μοναδικής αλήθειας, ο Ομέγας, ο άντρας φορέας μιας ψευδο- εξουσίας και συνείδησης. Και φυσικά όσες τον συναντούν και τον ερωτεύονται τυφλώνονται. Γιατί μόνο ως τυφλή μπορεί να συνυπάρξεις με ένα τέτοιο ψεύδος, μια τόσο ετοιμόρροπη κατασκευή. Βέβαια, οι ηρωίδες μου δεν είναι πραγματικά τυφλές, κάνουν τις τυφλές, και κάποια στιγμή αναγκάζονται να ανοίξουν τα μάτια και να αντιμετωπίσουν τις συνέπειες των ψευδαισθήσεών τους.\nΗ τύφλωση που επέρχεται από τον έρωτα είναι βέβαια και ένα μυητικό στάδιο για την επαφή με το μέσα, τον κρυμμένο εαυτό: σφαλίζεις τα μάτια και αφήνεσαι στην φαντασίωσή σου, τα ανοίγεις και περπατάς πια αλλιώς μετά την προπόνηση σου στον κόσμο των τυφλών έχεις πια αποκτήσει άλλες δεξιότητες.\nΑυτά είναι και τα τατουάζ στα βλέφαρά τους: η μύηση στην εκούσια τυφλότητα, στο σβήσιμο του εγώ μέσα από τον έρωτα.\n5. Ποιο νούμερο θα μπορούσε να καλέσει μια γυναίκα σήμερα και να μιλήσει σε ένα άγνωστο; Ποιο θα μπορούσε να είναι το αντίστοιχο του 69 Bodyland στη σύγχρονη Αθήνα; Μήπως το αντίστοιχο 69 bodyland βρίσκεται πλέον στα βάθη των υπολογιστών και του Internet;\nΤο νούμερο που θα μπορούσε να καλέσει είναι το δικό της και να μιλήσει στον εαυτό της. Και κατά κάποιο αυτό κάνει και όταν επικοινωνεί με αγνώστους στο ιντερνέτ: Μια προβολή των φαντασιώσεων της.\nΝαι το ιντερνέτ λειτουργεί και ως μια «Πύλη για το Άγνωστο», αλλά αυτό το «Άγνωστο» είναι συνήθως ανάλογο και του Γνώριμου του καθενός και της καθεμιάς. Μια καθ’ ομοίωση προβολή. Ο καθένας διαβάζει αυτό που είναι και το αξιοποιεί ανάλογα με αυτό που είναι, ο κυβερνοχώρος είναι ένας ιδανικός τόπος προβολών, και τροφοδότησης του φαντασιακού. Νομίζω πως ναι λειτουργεί διεγερτικά γιατί υπάρχει ένας βαθμός ασφάλειας πίσω από την ανωνυμία και μπορείς να υποδυθείς όποιο ρόλο ή περσόνα γουστάρεις και παρά τα τρωτά της ψηφιακής επικοινωνίας με πολλούς και πολλαπλούς τρόπους σε βοηθάει να ακούσεις τον εαυτό σου μιλώντας σε αγνώστους. Σε ένα μετέπειτα στάδιο φυσικά σε εκδικούνται αυτά που η ψηφιακή επικοινωνία αποκλείει: οι αισθήσεις. Οι διαδικτυακές γνωριμίες είναι ένα παιχνίδι ανταλλαγής παραισθήσεων, οι προβολές είναι αναπόφευκτες και μοιραία θα υποστείς τις συνέπειες: την αποκαθήλωση των επινοήσεών σου.\nΠοτέ κανένα πλάσμα της φαντασίας σου δεν βγήκε να σε συναντήσει, ποτέ κάποιος δεν προηγήθηκε της δικής σου έξαρσης, εκτός βέβαια από το Πλάσμα του Πλαστογράφου του Κάρει. Είναι φυσικό λοιπόν τα πλάσματα που συναντάς μέσα από ένα τέτοιο μέσον πάντα να υπολείπονται γιατί δεν είναι τα δικά σου, όσο αλληλογραφούσες ταυτίστηκες, έκανες τις προβολές σου και περίμενες αλλά αυτό που περίμενες δεν υπάρχει για αυτό και η απογοήτευση. Είναι όμως κι αυτή μια άκρως ενδιαφέρουσα εμπειρία και είναι και το θέμα ενός μελλοντικού μου βιβλίου, όπου το internet θα λειτουργεί και ως devilnet –κυριολεκτικά και μεταφορικά: Οι δαίμονες χωρίς πρόσωπο δεν είναι και τόσο τρομακτικοί και ασκούν έλξη σε ανύποπτα πλάσματα αλλά βέβαια αποδεικνύεται τρομακτική η συνάντηση εκτός της οθόνης, όλα διαλύονται, ίσως για το καλύτερο. Η βία είναι η μαμή της γνωριμίας με το πραγματικό. Αυτό είναι το θέμα μου.\n6. Ποιος από τους συγγραφείς που μεταφράσατε είναι εκείνος που άσκησε τη μεγαλύτερη επίδραση στη συγγραφική σας διαδρομή και για ποιους λόγους;\nΝομίζω το Ορλάντο της Βιρτζίνια Γουλφ γιατί το κείμενο ήταν απαιτητικό και με έβαλε σε διαδικασία ανακάλυψης πηγών και τρόπων απόδοσης που δεν ήταν εύκαιρες και διαθέσιμες σε μένα, μεταφοράς δύσκολων και ανείπωτων εννοιών και καταστάσεων. Το βιβλίο μου ζητούσε περισσότερα από όσα μπορούσα να προσφέρω και επιπλέον τα διεκδικούσε. Χρειάστηκε να υπερβώ κάποια όρια και να δοκιμαστώ ποικιλοτρόπως καθώς άρχισα να βιώνω τη δυσκολία ως χρέος. Γι’ αυτό και νομίζω πως με επηρέασε, όπως και η Ματωμένη Κάμαρα της Άντζελα Κάρτερ.\nΑυτά τα δυο βιβλία με επηρέασαν και με άλλαξαν γιατί με δυσκόλεψαν και η συγκατοίκηση μαζί τους ήταν μια κατάσταση πολιορκίας και δοκιμασίας.\n7. Μεταφράσατε δύο βιβλία του Πίτερ Κάρεϊ. Ειδικά ο Πλαστογράφος έμοιαζε δαιδαλώδης στα νοήματα του και πολύπλοκος όσον αφορά τη γραφή. Βάλατε κάποια προσωπικά στοιχεία στη μετάφραση ή μείνατε εντελώς πιστή στη γραμμή του αρχικού κειμένου;\nΌχι ο Κάρεϊ δεν απαίτησε από μένα αυτά που διεκδίκησαν οι δυο κυρίες που προανέφερα και ούτε νομίζω πως έβαλα προσωπικά στοιχεία στη μετάφραση. Η γραφή του Κάρεϊ είναι μια σύγχρονη γραφή που έχει μεν το ύφος της αλλά δεν αγγίζει το άρρητο όπως η μεγάλη λογοτεχνία.\n8. Σε εορταστικό ένθετο του ΕΘΝΟΥΣ τον Ιανουάριο δημοσιεύθηκε μια σύντομη ιστορία σας. Η βάση της ήταν ένα ’’τυφλό ραντεβού΄΄ μέσω διαδικτύου και η τρομοκρατία. Θέματα σύγχρονα που όμως δυσκολεύονται να προσεγγίσουν οι έλληνες δημιουργοί. Γιατί η διηγηματογραφία μας σπάνια συμβαδίζει με τα μηνύματα και τις εξελίξεις των καιρών;\nΑυτό είναι ένα γενικότερο θέμα που δεν είμαι σε θέση να απαντήσω, γιατί πρόκειται για ένα νεοελληνικό φαινόμενο. Θα πρέπει να εξετάσουμε το γιατί η Ελλάδα είναι συντηρητική, γιατί οι εξελίξεις αργούν να μας επηρεάσουν και γιατί σε θέματα τέχνης είμαστε κακοί αντιγραφείς, λάτρεις των κλισέ με κυρίαρχη νοοτροπία αυτή του ελάχιστου κόπου και του μεγίστου κέρδους. Η τρομοκρατία και το ιντερνέτ δεν είναι θέματα προκλητικά είναι καθημερινά. Ίσως υπάρχει και ο φόβος ενασχόλησης με το καθημερινό, το τετριμμένο, το απτό και η μετατροπή του σε κάτι άλλο, κάτι το οικουμενικό, ίσως να ψάχνουν για κάτι που να μοιάζει με πιο υψιπετές. Εικασίες μόνο μπορώ να κάνω. Γιατί δεν ρωτάς και κάποιον άλλο;\n9. Το γεγονός της εμπλοκής σας με ποικίλες μορφές στο χώρο της ελληνικής λογοτεχνίας, της συνεργασίας σας με πολλούς εκδοτικούς οίκους σας δίνει ένα πλεονέκτημα έναντι κάποιων συναδέλφων σας με τους οποίους ενδεχόμενα ξεκινήσατε από την ίδια περίπου αφετηρία την πορεία σας;\nΔεν καταλαβαίνω σε τι είδους πλεονεκτήματα αναφέρεσαι. Εργάζομαι σκληρά και συνειδητά κι αυτό δεν έχει σχέση ούτε με εκδότες ούτε με ομάδες. Εργάζομαι για να επιβιώσω και μιλάω τόσο για τη βιολογική όσο και για τη συναισθηματική και πνευματική επιβίωσή μου.\n10. Συμφωνείτε με την άποψη που ακούγεται ή γράφεται συχνά τον τελευταίο καιρό ότι παρά το εύρος της παραγωγής της τα τελευταία χρόνια η ελληνική λογοτεχνία είναι στην πραγματικότητα φτωχή σε ταλέντο και στείρα σε έμπνευση;\nΌχι δεν συμφωνώ. Απλώς είναι λίγα τα καλά βιβλία της παραγωγής, αλλά αυτό συνέβαινε πάντοτε. Οι έλληνες συγγραφείς πρέπει να απεγκλωβιστούν από την πίεση των εκδοτών για υψηλές πωλήσεις και να τολμήσουν να εκτεθούν περισσότερο. Να ρισκάρουν και να δοκιμαστούν και φυσικά να δουλέψουν σκληρότερα, να απομακρύνουν το άγχος της «τακτής παρουσίας» και του νόμου της αγοράς. Ένα καλό βιβλίο μπορεί να πάρει και χρόνια να γραφεί, δεν είναι είδος άμεσης κατανάλωσης και απόσβεσης. Χρειάζεται η ψυχική και υλική συνδρομή ενός επιδέξιου και έμπειρου «πληρώματος»- πίστη, αντοχή, ευαισθησία, σθένος, ρίσκο, αυτοθυσία- και φυσικά εμπιστοσύνη ...στο πλήρωμα του χρόνου. Αυτά.\nΕξηγήσεις για να μην υπάρχουν....παρεξηγήσεις\nΑπό την Πέμπτη το απόγευμα απείχα συνειδητά από τα μπλογκ. Δεν είχα αντιληφθεί καν τι γινόταν εν αγνοία μου. Το κατάλαβα χθες επιστρέφοντας σπίτι μου από μια συναυλία. Βρήκα πάνω από πενήντα μέιλ, ξενύχτησα διαβάζοντας τα και μετά έκανα και μια βόλτα επειδή με ενημέρωναν ότι είχαν γραφτεί σε πολλά μπλογκ πράγματα που με αφορούσαν. Θα απαντήσω στο καθένα ξεχωριστά και στο χώρο του, όχι εδώ…\nΚάποιος μου έγραψε ότι ’’δεν θα την αντέξεις την επίθεση αγάπης’’. Ομολογώ ότι στο προηγούμενο ποστ έγραφα για την ηθική ανταμοιβή. Αυτό που έγινε τις τελευταίες δύο μέρες έδωσε αξία, ΑΛΗΘΙΝΗ ΑΞΙΑ, στους προηγούμενους 17 μήνες. ΕΥΧΑΡΙΣΤΩ!\nΑισθάνομαι την ανάγκη να εξηγήσω (είδα ότι έγιναν εικασίες και δεν θέλω το όλο θέμα να μετατραπεί σε μπλογκο-σαπουνόπερα εξαιτίας μου) ΑΚΡΙΒΩΣ τι οδήγησε τα πράγματα εδώ…Θα τα γράψω απλά και σύντομα για να μην υπάρχουν ελπίζω παρερμηνείες…\nΤο πρωί της περασμένη Πέμπτης από ουσιαστικά άγνωστο αποστολέα πήρα ένα μέιλ τεσσάρων αράδων. Άλλος στη θέση μου μπορεί να εξαγριωνόταν, το διάβασα τρεις φορές και το σκέφτηκα για αρκετές ώρες. Διατύπωνε (άκομψα κατ΄εμέ) κάποιες ’’απόψεις’’ και με κατηγορούσε ευθέως για κάποια πράγματα με αιχμές για την πραγματική μου ταυτότητά. Του απάντησα με μέιλ υπογράφοντας με το κανονικό μου όνομα (και τα τηλέφωνά μου) και του ζήτησα να μου πει ακριβώς που αισθάνεται αδικημένος και από τι. Δεν πήρα ποτέ απάντηση. Είχα βάλει ένα χρονικό όριο στον εαυτό μου, του έστειλα και δεύτερο (ενυπόγραφο) μέιλ το οποίο επίσης μέχρι σήμερα έχει μείνει αναπάντητο. Δεν ξέρω αν είναι άντρας ή γυναίκα, ούτε καν τη σχέση του με τη λογοτεχνία αλλά είναι το τελευταίο που μ΄ ενδιαφέρει κιόλας να το μάθω.\nΕκείνος (ή εκείνη) πιστεύει ότι παίζω με τη δουλειά του για το κέφι μου και ας το διατύπωσε χοντροκομμένα (δεν παίζει για μένα ρόλο ο τρόπος του αλλά η ουσία). Εγώ, πάλι, ανακάλυψα ότι χάλασε το κέφι μου. Το ίδιο απόγευμα ήθελα να ανεβάσω ένα ποστ για ένα βιβλίο που ΔΕΝ ΜΟΥ ΑΡΕΣΕ. Σκέφτηκα (και όποιος θέλει ας με κατηγορήσει για αφελή ή για εύθικτο) ότι το ίδιο βράδυ κάποιος συγγραφέας (δεν έχει σημασία εννοείται το ποιος) θα διάβαζε αυτά που θα έγραφα και ίσως να είχε την άποψη ότι κάποιος άσχετος, χαβαλές ή τυχάρπαστος σαν και του λόγου μου παίζει με τη δουλειά του, τον κόπο, το μόχθο του και τις ελπίδες του. Άρχισα να διορθώνω το κείμενο και στη μέση σκέφτηκα ότι κάνω ότι χειρότερο μπορούσε να μου συμβεί ως μπλόγκερ: Αυτολογοκρινόμουν. Αντί να ανεβάσω το ποστ για το βιβλίο ανέβασα ένα αντίο εξηγώντας έτσι και στον άγνωστο αποστολέα του μέιλ (αν διαβάσετε τώρα ξανά όσα έγραψα στο προηγούμενο ποστ ίσως γίνουν αντιληπτά κάποια πράγματα πιο εύκολα) ότι δεν παίζω παιχνίδια. Δεκαεπτά μήνες έκανα με κέφι και όρεξη κάτι. Σε μια μέρα διαπίστωσα ότι το είχα χάσει. Τελεία και παύλα. Λυπάμαι αλλά όλοι μας έχουμε μάθει να ζούμε με τις αρχές μας, σωστές ή λάθος.\nΔεν είμαι wanna be δημοσιογράφος ή συγγραφέας, ούτε wanna be διαπλεκόμενος, ούτε θύμα, ούτε τίποτα. Έκλεισα συνειδητά ένα κύκλο και δεν θα εξηγούσα λεπτομερώς τους λόγους αλλά με υποχρεώσατε να το κάνω. Με εκφράζει απόλυτα ένα σημερινό ποστ του nuwanda στο book attack που μόλις διάβασα. Με εκφράζει όσο σπάνια με έχει εκφράσει ποστ κάποιου άλλου. Τα μπλογκ είναι ευλογία και κατάρα ανάλογα πως τα χειρίζεται ο καθένας μας. Για όλους εσάς και σας ευχαριστώ τούτο το μπλογκ ήταν καλό. Για κάποιους άλλους όχι. Υπάρχουν όμως και κάποιοι έξω από τη δική μας παρέα, έξω από τον κύκλο των μπλόγκερς, έξω από τη λογική μας. Και όποιος οχυρώνεται στο ’’εγώ πιστεύω ότι κάνω το σωστό’’ κινδυνεύει να γίνει δογματικός και απόλυτος κάτι που μισώ και αποφεύγω. Για 17 μήνες είχα την άνεση να απαντάω στους επικριτές, να υπερασπίζομαι τις απόψεις μου, δεχόμουν κάθε δημόσια ή ιδιωτική κριτική, ζήτησα συγνώμη σε όποιον μου απέδειξε ότι έκανα λάθος αλλά δεν μπορώ να διορθώσω την όποια αδικία έχω προκαλέσει εν αγνοία μου και αυτό είναι κατάρα. Μέσα στα μέιλ που πήρα διάβασα και ανοησίες. Κακόβουλες αφού όπως φαίνεται κάποιοι ή δεν ξέρουν να διαβάζουν ή διαβάζουν και δεν καταλαβαίνουν. Να απαντήσω και σ’ αυτές για να τελειώνουμε: ΔΕΝ ΠΡΟΣΛΗΦΘΗΚΑ ΠΟΥΘΕΝΑ (έχω δουλειά που με καλύπτει απόλυτα και δεν έψαχνα μέσα από το μπλογκ), ΔΕΝ ΘΑ ΚΥΚΛΟΦΟΡΗΣΕΙ ΚΑΝΕΝΑ ΒΙΒΛΙΟ ΜΕ ΤΗΝ ΥΠΟΓΡΑΦΗ ΤΟΥ READERS DIGGEST, δεν…δεν…δεν. Αν είχαν συμβεί όλα αυτά ή κάτι απ΄ αυτά θα έπρεπε όχι να ’’απενεργοποιήσω’’ το μπλογκ αλλά αντίθετα να το κρατήσω και να το συντηρήσω! Απλή λογική μάρκετινγκ είναι, μην τρελαθούμε κιόλας. Χώρια που τα έχω ξανακούσει πολλάκις αυτούς τους 17 μήνες και όσοι δημιουργούσαν διαπλοκές και θεωρίες συνωμοσίας στο μυαλό τους έχουν διαψευστεί κατ’ επανάληψη. Ότι ακριβώς έγινε το έγραψα, τίποτε παραπάνω και τίποτε λιγότερο. Η όλη υπόθεση είναι καθαρά υπόθεση δύο ανθρώπων. Δική μου και αυτού που μου έστειλε το πρωί της Πέμπτης τέσσερις αράδες σε ένα μέιλ. Ξέρει ποιος είμαι, που και πως θα με βρει αν θέλει το συζητάμε.\nΧρωστάω μόνο δύο ποστ με συνεντεύξεις (για τον κόπο που έκαναν αξιόλογοι άνθρωποι και λογοτέχνες να μου απαντήσουν και δεν θέλω να πάει χαμένος) τα οποία θα αναρτήσω μόλις βρω χρόνο, θα απαντήσω σε όλα τα μέιλ όχι για λόγους ευγένειας αλλά ουσίας, θα αφήσω σχόλια για όσους τυχόν δεν διαβάσουν αυτές τις μικρές ’’εξηγήσεις’’ στα μπλογκ τους αλλά αν κάποτε (τούτη τη στιγμή και για καιρό θα ισχύει το ΠΟΤΕ ΞΑΝΑ) αποφασίσω να συνεχίσω και να μετατρέψω την τελεία που έβαλα την περασμένη Παρασκευή σε…κόμμα θα το κάνω με άλλες συνθήκες, όρους και δεδομένα. Και πάλι σας ευχαριστώ από καρδιάς γιατί μου προσφέρατε κάτι που συμβαίνει (αν συμβαίνει) μια φορά στη ζωή μας. Την αγάπη και τον καλό λόγο ανθρώπων που δεν είχα την τύχη να γνωρίσω από κοντά . Γι΄ αυτό και μόνο ΤΕΛΙΚΑ άξιζαν 17 μήνες και 250 ποστ.\n# posted by reader's-diggest @ 8:10 PM\nΣας ευχαριστώ όλους ήταν όμορφα\nΛυπάμαι που το γράφω έτσι ξερά μετά από 17 μήνες παρέας...\nΣήμερα κατεβαίνει η αυλαία του συγκεκριμένου μπλογκ...\nΣ’ όλα τα πράγματα πρέπει να μπαίνει η λέξη τέλος την κατάλληλη στιγμή και όχι σε λάθος χρόνο και στιγμές.\nΕυχαριστώ όλους όσους πήραν μέρος στην πραγματικά καλή παρέα αυτούς τους 17-18 μήνες, ευχαριστώ όλους όσους με τον τρόπο τους συμμετείχαν στο να γίνει αυτό το μπλογκ μια ενεργή κοιτίδα προβληματισμού, διαφωνιών αλλά και γόνιμου διαλόγου για κάτι που όλοι αγαπάμε: τη λογοτεχνία.\nΑφήνω όλα τα κείμενα και τα αρχεία ως έχουν γιατί θεωρώ ότι όποιος θέλει μπορεί να ανατρέξει και να βρει πολύτιμα στοιχεία για αυτούς τους 17-18 μήνες για κυκλοφορίες, βιβλία, κριτικές. Και φυσικά δεν σβήνω το ιστολόγιο για να μην έχουμε παράξενες ’’κλωνοποιήσεις’’. Αν ποτέ (γιατί όπως λέει και ο αγαπητός Τζέιμς Μποντ ’’ποτέ μην πεις ποτέ’’) βρω καλό λόγο και δικαιολογία (αυτά που δεν έχω για να συνεχίσω) θα επιστρέψω εδώ και μόνο εδώ.\nΠιστεύω ότι τη μια και μοναδική υπόσχεση που έδωσα την τήρησα. Δεν έκανα καριέρα μέσα από το μπλογκ, δεν επεδίωξα και ούτε ήθελα κάτι άλλο πέραν αυτού που φαινόταν εδώ και φυσικά δεν είχα στην άκρη του μυαλού μου οποιοδήποτε αντάλλαγμα παρότι αρκετοί μικρονοϊκοί συνέχιζαν να το πιστεύουν και να το υποστηρίζουν. Δεν ήθελα και εννοείται ότι δεν θέλω τη θέση κανενός κριτικού, δεν πήρα ούτε μισό δωρεάν βιβλίο σ’ αυτούς τους 17-18 μήνες αλλά συνέχισα να αγοράζω όλα εκείνα που θα αγόραζα ούτως ή άλλως, δεν ήπια καφέ με συγγραφείς, εκδότες, κριτικούς, δεν εκμεταλλεύθηκα στο ελάχιστο το μπλογκ αν και το δηλώνω δημόσια ότι είχα τις ευκαιρίες και θα μπορούσα να το πράξω. Κέρδισα μόνο πέντε- δέκα καλούς φίλους (έστω και εξ’ αποστάσεως τους περισσότερους) αλλά πολύ το χάρηκα. Και κινδύνευσα να χάσω και μερικούς που είχα από την προ μπλογκ εποχή, όταν δεν είχε δημιουργηθεί η διαδικτυακή περσόνα του Reader αλλά ευτυχώς δεν τους έχασα. Δεν έστησα κανένα λογοτεχνικό ’’παραμάγαζο’’ και αυτό είναι κάτι που μπορούν να το βεβαιώσουν μόνο όσοι (ευτυχώς δεν ήταν λίγοι) επικοινώνησαν μαζί μου όλους αυτούς τους μήνες και δεν συντήρησα κανενός είδους λογοτεχνική ’’διαπλοκή’’. Στην ουσία και για λόγους που δεν ενδιαφέρουν κανένα άλλο πλην εμού βγαίνω ’’χαμένος’’ αλλά δεν μ΄ενοχλεί και δεν παραπονιέμαι για τους προσωπικούς μου λάθος χειρισμούς ή αποφάσεις.\nΠιστεύω ότι όλοι εσείς θα φανείτε πιστοί σ΄ αυτό που για 17-18 μήνες λέγαμε: Κάθε χρόνο θα αγοράζουμε και θα διαβάζουμε ένα βιβλίο παραπάνω από τον προηγούμενο. Γιατί μόνο αυτό μετράει και αυτός πρέπει να είναι ο αληθινός στόχος. Και αυτό είναι το τελευταίο (αλλά και το μοναδικό) που αξίζει και ειλικρινά θέλω να μείνει ως ανάμνηση από τούτο το ιστολόγιο.\nΥ.Γ.1 Ζητάω συγνώμη από τους συγγραφείς, κριτικούς και εκδότες που μου έχουν στείλει απαντήσεις στα ερωτηματολόγια μου. Θα φροντίσω μέσα στις επόμενες μέρες να αναρτηθούν όσα έχω στα χέρια μου ή όσα είχαμε συμφωνήσει να μου στείλουν χωρίς άλλη δική μου παρεμβολή για να μην πάει χαμένος ο κόπος τους.\nΥ.Γ. 2 Ζητάω ειλικρινά συγνώμη από όποιον τυχόν και χωρίς να το γνωρίζω έθιξα σ’ αυτό το διάστημα με κάτι που έγραψα. Ημουν πρόθυμος πάντοτε να ανακαλέσω ή να ζητήσω συγνώμη και το έκανα όταν χρειάστηκε. Ορισμένοι με κατηγορούν ότι έπαιξα με τη δουλειά τους. Εχουν άγρια μεσάνυχτα και στρουθοκαμηλίζουν καλύπτοντας τη δική τους αδυναμία να προσαρμοστούν στις εξελίξεις. Θα το καταλάβουν αργότερα, δεν έχει νόημα πλέον να το συζητάω, δεν έχουν αντιληφθεί ότι οι καιροί αλλάζουν γρήγορα γύρω μας και όποιος δεν προσαρμόζεται γρήγορα χάνει το τραίνο. Δεν έχω άλλο τρόπο πλέον να τους αποδείξω ότι είμαι ’’αθώος του αίματος’’.\nΥ.Γ. 3 Ευχαριστώ γιατί όλη αυτή η προσπάθεια βρήκε ηθική (και μόνο) ανταμοιβή με τις 85.000 επισκέψεις ουσιαστικά από τον περασμένο Μάιο μέχρι σήμερα φέρνοντας το συγκεκριμένο μπλογκ μέσα στα 7-8 πρώτα από πλευράς επισκεψιμότητας μεταξύ των χιλιάδων (πλέον) που υπάρχουν στην πλατφόρμα της blogspot και σταθερά μέσα στα πρώτα 25-30 ελληνικά ιστολόγια.\nΥ.Γ. 4 Χαίρομαι ιδιαίτερα που ότι καλό ή κακό ξεκίνησε σ’ αυτή τη διεύθυνση υπάρχουν δεκάδες αξιόλογα βιβλιοφιλικά μπλογκ να το συνεχίσουν, να το διευρύνουν και να το κάνουν ακόμη καλύτερα απ΄ότι το έκανα όλο αυτό το διάστημα. Το σίγουρο είναι ότι θα τους παρακολουθώ και θα τους διαβάζω όλους όταν μου επιτρέπει ο χρόνος μου.\nΥ.Γ. 5 Λυπάμαι που κλείνω τα σχόλια (για πρώτη και...τελευταία φορά) αλλά δεν έχει νόημα να συζητήσουμε δημόσια οτιδήποτε. Την προηγούμενη φορά (τον Σεπτέμβριο του 2006) μου αλλάξατε μυαλά αυτή τη φορά ή απόφαση είναι οριστική και αμετάκλητη. Η διεύθυνση του μέιλ μου παραμένει ενεργή και ανοικτή, όποιος θέλει κάτι ας γράψει εκεί και όπως όλοι ξέρουν απαντάω όσο πιο γρήγορα μου επιτρέπουν οι υποχρεώσεις μου.\nΥ.Γ. 6 Για να μην γίνουν λάθος συνδυασμοί επειδή η ανοησία και η καχυποψία πάνε χέρι χέρι και είναι θλιβερό προνόμιο αρκετών σ’ αυτό τον τόπο: Η απόσυρσή μου ΔΕΝ ΕΧΕΙ ΣΕ ΤΙΠΟΤΕ ΝΑ ΚΑΝΕΙ ΜΕ ΤΟ ΤΕΛΕΥΤΑΙΟ ΠΟΣΤ, τις αντιδράσεις και τις συζητήσεις που ξεκίνησαν οι 10 ερωτο-απαντήσεις με την κ.Κέζα. ΕΙΝΑΙ ΕΝΤΕΛΩΣ ΑΣΧΕΤΑ ΤΑ ΔΥΟ ΘΕΜΑΤΑ ΜΕΤΑΞΥ ΤΟΥΣ!\nΚαλό καλοκαίρι και καλές αναγνώσεις σε όλους (μας)\n# posted by reader's-diggest @ 7:09 PM 0 comments\n10 Q. and A. με την... Λώρη Κέζα\nΕδώ και πολλά χρόνια στις συνεντεύξεις ανθρώπων της λογοτεχνίας που διαβάζω στον τύπο ή στα εξειδικευμένα περιοδικά με ενοχλούσε κάτι συγκεκριμένο: Το ’’στημένο’’ της υπόθεσης, η πόζα και η έλλειψη όχι ειλικρίνειας αλλά αυθορμητισμού. Ο συνεντευξιαζόμενος προσπαθεί να ’’λανσάρει’’ τον εαυτό του, να μας πείσει πόσο καλό είναι το τελευταίο βιβλίο που έγραψε, πόσο δύσκολο πράγμα είναι η έμπνευση ή να διαφημίσει τα τελευταία βιβλία που εκδόθηκαν από την εταιρεία του (αν πρόκειται για εκδότη), ο ερωτών δημοσιογράφος μοιάζει να ανοίγει διάλογο μέσα από τις ερωτήσεις του με όλη τη λογοτεχνική κοινότητα και αντί να βοηθάει στη σκυταλοδρομία του λόγου να παριστάνει το ΄΄φωτεινό λογοτεχνικό παντογνώστη’’. Ένας λόγος που καθιέρωσα αυτές τις ’’συζητήσεις’’ (μέσω ηλεκτρονικού ταχυδρομείου) με ανθρώπους της λογοτεχνίας ήταν για να μάθουμε όλοι τον άνθρωπο που κρύβεται πίσω από τον συγγραφέα, τον εκδότη ή τον κριτικό. Γιατί μόνο έτσι οι συγγραφείς θα γίνουν προσιτοί σε ένα μεγαλύτερο κοινό και όχι απωθητικοί, απόμακροι λες και κάθονται στο θρόνο της διανόησης και βλέπουν όλους τους άλλους σαν υπηκόους τους, λειψούς και ανεπαρκείς και γιατί μόνο έτσι θα μάθουμε να πιστεύουμε τους κριτικούς ή να τους διαχωρίζουμε κατα πως τους αξίζει. Γιατί τα γράφω όλα αυτά; Αντί προλόγου στην κουβέντα με τη Λώρη Κέζα. Διαβάζοντας τις απαντήσεις της (και το έκανα δύο φορές) έχω την αίσθηση ότι απάντησε σε όσα τη ρώτησα με όσο αυθορμητισμό μοιάζει να διαθέτει. Τον ίδιο ακριβώς που έχει όταν γράφει ή όταν βρίσκεται στην ακριβώς αντίθετη θέση: Όταν δηλαδή εκείνη ρωτάει και οι άλλοι απαντάνε. Στην απίθανη περίπτωση που το όνομα της δεν σας λέει κάτι γράφω τις όχι και λίγες ιδιότητές της (όχι με αξιολογική σειρά αλλά τυχαία): Δημοσιογράφος στο Βήμα, δημιουργός και ’’ψυχή’’ του ’’Να ένα μήλο’’ και μέλος της επιτροπής των Κρατικών Βιβλίων Λογοτεχνίας.\n1. H προσπάθεια του ’’Να ένα μήλο’’ να καθιερώσει τα βραβεία του έμοιαζε δύσκολη και επισφαλής αφού έπρεπε να συνδυασθεί μια επιτροπή περίπου πενήντα ανθρώπων. Ηταν όντως τόσο δύσκολη;\n- Ήταν δύσκολη προσπάθεια μόνο από την άποψη ότι δεν υπάρχει γραμματεία για να συντονίζει το όλο το εγχείρημα. Έγινε λίγο δυσκολότερη επειδή ορισμένοι επιμένουν να ζουν εκτός διαδικτίου, οπότε πέραν των ηλεκτρονικών επιστολών πρέπει να γίνονται τηλεφωνήματα, ταχυδρομικές αποστολές. Όσον αφορά την ουσία του ζητήματος, δηλαδή την πρόκριση του μυθιστορήματος που επιλέγεται ως το καλύτερο, είχαμε όλο το χρόνο για να φιλτραριστούν οι επιλογές, αρχής γενομένης την 1η Ιανουαρίου και με ημερομηνία λήξης την 31η Μαρτίου (παραμονή της γιορτής βράβευσης δηλαδή). Θα υπενθυμίσω τη διαδικασία. Καθένας στην πρώτη φάση προτείνει ένα βιβλίο. Από τους 38 συγγραφείς που τελικά συμμετείχαν προέκυψε μια λίστα 19 μυθιστορημάτων. Μια λίστα που κατά τη γνώμη μου είχε αδυναμίες και λάθη. Δεν μπορεί, για παράδειγμα, να λείπει το Σουέλ της Καρυστιάνη και να υπάρχει το Αστεγοσκόπιο του Ζευγώλη (ένα κακογραμμένο, ανερμάτιστο βιβλίο που δεν είναι καν μυθιστόρημα) ή ακόμη οι Μαμάδες βορείων προαστείων της ακατονόμαστης. Αυτά ήταν κατά τη γνώμη μου φάουλ που έγιναν από δυο συνεργάτες αλλά τα χρεώθηκε όλη η επιτροπή. Προτάθηκε επίσης η Καλοσύνη των ξένων του Τατσόπουλου που δεν είναι μυθιστόρημα, είναι ένα καλογραμμένο αυτοβιογραφικό ρεπορτάζ. Ενώ είχαμε ξεκαθαρίσει ότι πρόκειται για βραβείο μυθιστορήματος, το πρότειναν κάμποσοι, οπότε εκ των υστέρων δεν μπορούσαμε να αρχίσουμε συζήτηση για τον ορισμό των ειδών γραφής.\nΝα πω και κάτι άλλο. Δεν ήθελα σε καμία περίπτωση ως εκδότρια του περιοδικού και ως «τροχονόμος» του βραβείου (ο χαρακτηρισμός αποδίδεται στη Σοφία Νικολαϊδου) να λειτουργήσω διορθωτικά. Κατέθεσα πρώτα τη δική μου πρόταση και μετά άρχισα να μαζεύω των άλλων, για να μην μπω στον πειρασμό να βάλω κάτι που ξεχάστηκε. Επιβεβαιώθηκα: η Καρυστιάνη έμεινε εκτός γιατί όλοι θεωρήσαμε ότι θα την προτείνει κάποιος άλλος. Επίσης δεν έκανα άλλου τύπου μαμαδίστικες παρεμβάσεις (θα μπορούσα να πάρω το τέρας που έστειλε την Ακατονόμαστη και να πω «κόψε τις ανοησίες, θα εκτεθούμε»). Εχει μεγαλύτερη σημασία να φανεί ότι ο κύκλος του να ένα μήλο είναι πολυσυλλεκτικός παρά να δείξουμε ότι είμαστε πολύ σωστοί, πολύ διανοούμενοι, πολύ σοβαροί.\nΛοιπόν… Από την πρώτη φάση ήταν προφανές ότι ο Σουρούνης είχε το προβάδισμα. Αυτό το στοιχείο το απέκρυψα από τα μέλη της επιτροπής για να μην λειτουργήσει η πληροφορία όπως τα αποτελέσματα δημοσκοπήσεων στις εκλογές. Στη δεύτερη φάση, του Φεβρουαρίου, τα μέλη έπρεπε να βαθμολογήσουν τα βιβλία. Είχε καθένας δέκα βαθμούς που μπορούσε να τους μοιράσει κατά βούληση, σε ένα, δυο, πέντε, δέκα βιβλία. Με όποιο τρόπο ήθελε. Σε αυτή τη φάση λοιπόν η Ακατονόμαστη έλαβε μηδέν βαθμούς (δηλαδή εκείνος που την πρότεινε της έβαλε μηδενικό!) ενώ ο Ζευγώλης πήρε άσσο. Περιττό να πω ότι στον Σουρούνη τα δεκάρια έπεφταν σαν το χαλάζι. Τα πέντε πρώτα σε βαθμολογία βιβλία συγκρότησαν τη βραχεία λίστα. Από αυτή καθένας μπορούσε να ψηφίσει το ένα. Χωρίς βαθμολογίες. Η τρίτη αυτή φάση έλαβε χώρα τον Μάρτιο. Ενας μήνας ήταν αρκετός για τις ζυμώσεις. Τελικά, όπως ξέρεις, το πήρε ο Σουρούνης, με απόσταση. Δεν θα πάρω μέρος στη συζήτηση «γιατί οι νέοι ψηφίζουν τον παλιό». Διάβασα διάφορα κακεντρεχή σχόλια στα μπλογκ και τις εφημερίδες, δεν με απασχολούν. Μου άρεσε που δεν λειτουργήσαμε συντεχνιακά (μεταξύ μας) ούτε ρατσιστικά (σε ότι αφορά τις ηλικίες). Επιπλέον είμασταν πολύ συνεπείς: το να ένα μήλο δεν υποσχέθηκε ποτέ πρωτοπορία, δεν κάνει επανάσταση. Είπαμε να προτείνουμε ένα καλό βιβλίο και τελικά αυτό έγινε. Προτείναμε στον κόσμο ένα ωραίο ανάγνωσμα.\n2. Η εμπειρία της πρώτης χρονιάς τι άφησε σε σας προσωπικά και ποιοι είναι οι μελλοντικοί στόχοι και η κατεύθυνση του βραβείου σε μια εποχή που οι βραβεύσεις αποτελούν ουσιαστικά κάτι όχι ασυνήθιστο;\n- Τι μου άφησε; Χαρά. Τι άλλο αφήνει ένα βραβείο; Κατεύθυνση δεν υπάρχει. Στην πρώτη συνάντηση που κάναμε με τους συγγραφείς για να θέσουμε κάποιους όρους αποφασίσαμε να μην είναι το βραβείο ειδικό π.χ. για πρωτοεμφανιζόμενο ή για κάποιο είδος γραφής. Η ιδέα είναι να προτείνεις στον κόσμο να διαβάσει κάτι που σου άρεσε. Για εμάς είναι μια αφορμή για συζητήσεις. Ελπίζω βέβαια να έχουμε και του χρόνου την υποστήριξη του Γιώργου Λιόλιου, προέδρου της φαρμακευτικής Λάμδα, γιατί βραβείο χωρίς έπαθλο είναι μισή χαρά.\n3. Το να ένα μήλο βασίζεται κυρίως σε νέους ηλικιακά συγγραφείς. Μπορούμε να το θεωρήσουμε ως την πιο σοβαρή ’’κοιτίδα’’ ανάδειξης συγγραφικών ταλέντων;\n-Δεν ξέρω αν είναι «σοβαρή» κοιτίδα είναι πάντως σίγουρα ένα έντυπο στο οποίο δεν χρειάζεσαι μεσολαβητή για να δημοσιεύσεις, δεν χρειάζεται να είσαι φίλος φίλου, ανίψι ή γκόμενα κάποιου. Τους περισσότερους συνεργάτες τους συνάντησα αφού είχαν κυκλοφορήσει τα πρώτα τεύχη, όταν είχα την ιδέα να οργανώσουμε κάποιου είδους μάζωξη, που πήρε τελικά τη μορφή των συναντήσεων εργασίας που κάνουμε κάθε χρόνο, ένα είδος ομαδικής ψυχοθεραπείας για συγγραφείς. Κατά τα άλλα βλεπόμαστε όποτε κυκλοφορεί καινούργιο τεύχος. Κάποιοι πάνε σε εκδηλώσεις και παρουσιάσεις βιβλίων –ο ένας μιλά για τα βιβλία του άλλου- και τέλος πάντων έχει φτιαχτεί ένας κύκλος πολύ ανοιχτός σε όλους. Για το ζήτημα της ηλικίας, φοβούμαι ότι δεν είμαστε πια και τόσο νέοι. Είμαστε κάπου στη μέση. Μεσήλικες; Ακούγεται βαρύ. Πάντως υπάρχει μια εικόνα που με τρομάζει: όλοι μαζί, σε τριάντα χρόνια, να κάνουμε εκδρομές και να μιλάμε, οι ίδιοι για τα ίδια. «Θυμάσαι τότε που βγήκε το πέμπτο τεύχος…» κουνώντας τις μαγκούρες. Το δε περιοδικό να έχει μετονομαστεί σε Σάπιο μήλο. Ουφ. Πρέπει κάποια στιγμή να κλείσει, έγκαιρα. Από τα πάρτι πάντως φεύγω την καλύτερη στιγμή, όταν το κέφι απογειώνεται. Φεύγω χωρίς να χαιρετήσω κανέναν. Δεν μου άρεσε ποτέ να σέρνομαι στον καναπέ και να βλέπω τον χώρο να αδειάζει.\n4. Ποιες είναι οι προϋποθέσεις για να πλαισιώσει κάποιος την ομάδα του να ένα μήλο;\n- Δεν υπάρχουν προϋποθέσεις. Δεν είμαστε η ΚΝΕ, δεν δίνεις βιογραφικό. Αν μου αρέσει ένα κείμενο, το δημοσιεύω. Καλώς ή κακώς δεν υπάρχει κάποια επιτροπή να συναποφασίζει και τα συναφή. Η Ντίνα Κίτσου με αποκαλεί δικτάτορα και νομίζω ότι έχει δίκιο. Απλά δεν πιστεύω στον συμψηφισμό του γούστου. Είναι ένα προσωπικό όραμα, ένα περιοδικό που εν πολλοίς βασίζεται σε αναθέσεις και παραγγελίες κειμένων. Δεν έχω να δώσω λογαριασμό σε κανέναν. Δεν σπαταλώ δημόσιο χρήμα, δεν ζητάω διαφημίσεις, δεν έχω νταβατζή. Έκανα ένα συμβόλαιο με τις εκδόσεις Πατάκη για τα επτά πρώτα τεύχη, τώρα συνεχίζω με τις εκδόσεις Πόλις. Σε όποιον αρέσει. Οι υπόλοιποι έχουν να διαλέξουν ανάμεσα σε 45 άλλα λογοτεχνικά περιοδικά της πατρίδας μας. Απαντώ κάπως γκαζωμένη γιατί έχει διαβάσει εδώ κι εκεί διάφορες κριτικές περί παρεών και ισορροπιών και δικαιοσύνης. Δεν μου αρέσουν οι ισορροπίες_ προτιμώ τους ανισόρροπους. Δεν χρωστάω σε κανέναν τίποτε, δεν θα απολογηθώ επειδή διάλεξα το κείμενο του τάδε και όχι του δείνα. Δεν έχω ευαγές ίδρυμα, να κάνω καλοσύνες. Πρόκειται για περιοδικό που βγαίνει δυο φορές το χρόνο και κάθε φορά φιλοξενεί τα 15 καλύτερα κείμενα από όσα έχουν σταλεί. Δηλαδή τι έπρεπε να κάνω, να δημοσιεύω σαβούρες ως ένδειξη ισονομίας; Τι να κάνουμε, δεν είναι όλοι καλοί_ σύμφωνα με τα δικά μου κριτήρια. Όσοι έχουν άλλα κριτήρια ας βγάλουν δικό τους περιοδικό.\nΕπειδή αναφέρεσαι σε «ομάδα του μήλου» και πώς μπαίνει κανείς σε αυτήν. Δεν πρόκειται για πολιτιστικό σύλλογο. Ολοι μαζί βρισκόμαστε δυο τρεις φορές το χρόνο, στην εκδρομή που κάνουμε, στα πάρτι για κάθε νέο τεύχος. Τα υπόλοιπα λειτουργούν ως παρέα. Τις προάλλες έκανε ένα πάρτι δικό του ο Νίκος Βλαντής και κάλεσε πολλούς από το μήλο, όσους κρατάνε επαφή μαζί του. Δεν κυκλοφορούμε όλοι μαζί, πενήντα νοματαίοι. Θα ήταν φρικτά βαρετό. Τώρα αν κάποιος νέος συγγραφέας θέλει να «προσχωρήσει» στην παρέα, δεν έχει παρά να στείλει ένα μέιλ ή να τηλεφωνήσει στους συγγραφείς που θα ήθελε να γνωρίσει. Είναι κάτι που συνηθίζεται.\n5. Επί προσωπικού…Είσαστε μέλος της επιτροπής των κρατικών βραβείων λογοτεχνίας αλλά και στην ουσία η ’’ψυχή’’ του να ένα μήλο και των αντίστοιχων βραβείων τους. Το σκεπτικό σας είναι ίδιο και στις δύο περιπτώσεις αφού εξ’ ορισμού έχουν διαφορετικές κατευθύνσεις, στόχους και πιθανώς αποτελέσματα;\n- Τα ίδια βιβλία μου αρέσουν κάτω από οποιεσδήποτε συνθήκες. Αυτό που αλλάζει είναι ότι στο να ένα μήλο είχα ποσοστό βαρύτητας 1/38 ενώ στα Κρατικά 1/9. Στο να ένα μήλο δεν γίνονται συνεδριάσεις ενώ στα Κρατικά συναντιόμαστε σε τακτική βάση και συζητάμε τις προτάσεις μας. Το να ένα μήλο διαλέγει ένα μυθιστόρημα ενώ τα Κρατικά έχουν έξι κατηγορίες βραβείων. Στο να ένα μήλο κάνω όλη τη χαμαλοδουλειά ενώ στα Κρατικά υπάρχει κοτζάμ υπηρεσία, η Γραμματεία Γραμμάτων.\n6. Η συμμετοχή σε μια κρατική επιτροπή βραβείων προϋποθέτει και ευχέρεια ελιγμών, αντιμετώπισης πιέσεων και όλων όσων συνιστούν κάποια μορφή ’’διαπλοκής’’ ή μη οικονομικών συνδιαλλαγών;\n- Ομολογώ ότι δεν δέχτηκα πιέσεις ούτε ξέρω να κάνω ελιγμούς. Παρά το νεαρό της ηλικίας μου, είμαι πολλά χρόνια στην πιάτσα και όλοι γνωρίζουν πόσο κωλοχαρακτήρας είμαι. Συνολικά 18 χρόνια στα μίντια, 12 στο ρεπορτάζ βιβλίου. Έχω προλάβει να τσακωθώ με πολύ κόσμο, τα έχω ξαναβρεί, έχω αντιπάθειες και αγάπες. Δεν είμαι ο τύπος που θα με πάρει κάποιος μεγαλοσχήμων και θα με κατευθύνει ή θα με «ενθαρρύνει» με άλλο τρόπο. Δυστυχώς για τους φίλους μου (και είναι πολλοί στο χώρο) δεν θα δεχόμουν ποτέ να εκτεθώ για να τους κάνω το χατίρι.\nΔιάβασα πάντως σε εφημερίδες ότι πήραμε «κομματική γραμμή», ότι υπήρξαν δολοπλοκίες και υπαγορεύσεις. Δυο τινά μπορεί να συμβαίνουν: είτε θεωρήθηκα αμελητέα ποσότητα, οπότε κανείς δεν με πλησίασε για να με «πιέσει» ή είμαι ηλίθια και δεν κατάλαβα τις ντιρεκτίβες.\n7. Υπάρχει και η ιδιότητα της δημοσιογράφου. Παριστάνοντας τον δικηγόρο του διαβόλου είμαι υποχρεωμένος να ρωτήσω πως μπορεί η Λώρη Κέζα να βλέπει ουδέτερα και αντίστοιχα να γράφει κρατώντας αποστάσεις για ένα βιβλίο που έχει εκδώσει συγγραφέας του να ένα μήλο;\n- Μα δεν το βλέπω ουδέτερα. Κανείς δεν μπορεί να το κάνει αυτό. Θα εξηγήσω κάτι. Όταν διαλέγω έναν συγγραφέα για το περιοδικό θεωρώ ότι γράφει καλά και ότι έχει μέλλον. Είναι λογικό όταν μου αρέσει ένα βιβλίο να θέλω να το βοηθήσω με κάθε τρόπο. Τώρα έχω κόλλημα με την Ιωάννα Μπουραζοπούλου. Την ανακάλυψα όψιμα, διάβασα τρία αριστουργήματα που με άφησαν άφωνη. Αφωνη για την τύφλα μου. Τόσα χρόνια δεν την είχα πάρει μυρωδιά. Νόμιζα ότι γράφει επιστημονική φαντασία, που τη σιχαίνομαι. Με πίεσε ο Αύγουστος Κορτώ να τη διαβάσω και τρελάθηκα. Παίρνω βιβλιοπώλες για να κάνουν παραγγελίες, την πρότεινα σε ένα σωρό ξένους ατζέντηδες για μετάφραση. Γιατί να μην την βοηθήσω αφού πέρασα τόσο καλά διαβάζοντάς την; Το είπα και πιο πάνω πάντως για τους φίλους, ότι δεν τους κάνω χατίρια_ το θυμήθηκα τώρα από την αναφορά στον Κορτώ. Δεν το κρύβω ότι τον αγαπώ πολύ, ότι έχουμε ξημερωθεί πολλές φορές άδοντας τα άπαντα του Μαρκ Αλμοντ, ότι πολύ συχνά βρισκόμαστε για καφέ στα Εξάρχεια. Έχει βγάλει κάποια βιβλία που δεν μου άρεσαν. Δεν έγραψα ούτε μια γραμμή. Δεν με ρώτησε τη γνώμη μου οπότε τηρήθηκαν κανόνες αμοιβαίας σιωπής. Τώρα που βγήκε ο Δαιμονιστής, που είναι βιβλίο επιπέδου Μισέλ Φέιμπερ, ενθουσιάστηκα και του το είπα. Θα έπρεπε να τον τιμωρήσω για τη φιλία που μου δίνει τόσα χρόνια και να μην του πάρω συνέντευξη μήπως και κατηγορηθώ για ίντριγκες και δολοπλοκίες; Ας κατηγορηθώ. Το βέβαιον είναι ότι δεν εκτίθεμαι με την επιλογή μου. Μπορώ να στηρίξω αυτό το μυθιστόρημα με δεκάδες επιχειρήματα.\nΣυνεχίζω επί του θέματος (για τις ευνοϊκές συμπεριφορές) επειδή συχνά βρίσκομαι κατηγορούμενη στα διάφορα μπλογκ. Η ιστορία έχει ως εξής: διαβάζω ένα βιβλίο και ζητώ συνέντευξη. Ωραία. Κρατά καμιά ώρα. Υπάρχει περίπτωση μετά την ώρα να έρθει ένας δεύτερος καφές, κι άλλα τσιγάρα, κλείνει το κασετόφωνο, αρχίζει το μπλα μπλα. ‘Εχω απέναντί μου έναν άνθρωπο που λίγο ή πολύ θαυμάζω για τη δουλειά του. Που έχουμε κοινά ενδιαφέροντα. Υπάρχει μια χημεία. Τι πρέπει να κάνω, να περιμένω μερικά χρόνια, για να ξαναγράψει βιβλίο για να ξαναπάρω συνέντευξη; Όχι. Θα έρθει επόμενος καφές, ποτά, γεύματα, δείπνα. Γιατί να μην απολαύσω την ανθρώπινη επαφή; Για να μην κατηγορηθώ, όταν βγει το επόμενο βιβλίο, ότι γράφω για φίλους; Δεν με απασχολεί καθόλου η εικόνα μου. Δεν θα προσπερνώ ανθρώπους που μου αρέσουν για να μην γίνω στόχος εκείνος που βλέπουν παντού συνομωσίες. Από την άλλη πλευρά, εκείνοι που με συμπαθούν στο πλαίσιο επαγγελματικής συνάντησης, τι να κάνουν; να με φτύσουν επειδή ανήκω στην επαίσχυντη κατηγορία εργαζομένων που λέγονται δημοσιογράφοι; Με όλη τη σεμνότητα, που δεν με χαρακτηρίζει, υπάρχουν δεκάδες λόγοι για να μου κάνει κάποιος παρέα πέρα από μια συνέντευξη άνευ σημασίας; Δηλαδή και τι έγινε άμα μπει μια σελιδάρα στην εφημερίδα; Θα εκτιναχθούν οι πωλήσεις, θα αυξηθεί το κύρος; Σιγά. Νομίζω ότι ο κυριότερος λόγος που συνεχίζουν να με κάνουν παρέα τόσοι συγγραφείς είναι ότι διοργανώνω πολύ πετυχημένα δείπνα στο σπίτι. Έχετε δοκιμάσει σούπα κεράσια βρασμένη σε λευκό κρασί; Σπαγγέτι με σύκα, παρμεζάνα και κάρι; Μοσχάρι Ουέλιγκτον, τυλιγμένο σε κρέπες μαϊντανού και φύλλο κρούστας; Κανείς δεν αντιστέκεται στο καλό φαγητό (που μαγειρεύει ο σύζυγός μου).\nΣχετικά με τη δημοσιογραφία, σε έντυπο μεγάλης κυκλοφορίας. Επιλέγω ως επί το πλείστον θέματα, βιβλία, συγγραφείς που μου αρέσουν. Όταν όμως κάποιος από την ιεραρχία (αρχισυντάκτης, διευθυντής, στέλεχος) μου ζητήσει ή μου αναθέσει να γράψω για κάτι, είμαι υποχρεωμένη να το κάνω. Έχει τύχει να μου αναθέσουν να γράψω για βιβλίο που δεν που αρέσει και να το θάψω. Αυτό γίνεται κυρίως για συγγραφείς που θεωρούνται «φαινόμενα». Αν δηλαδή κάποιος σπάσει τα ταμεία, δεν μπορείς να τον αγνοείς επειδή τον θεωρείς λάιτ. Η εφημερίδα είναι μαζική, δεν μπορείς να περιφρονείς το λεγόμενο ευρύ κοινό.\n8. Στη μουσική μιλάμε για ελληνική σκηνή hip hop και εσχάτως για σκηνή electronica made in Greece . Υπάρχει κάποια αντίστοιχη λογοτεχνική σκηνή νέων δημιουργών;\n- Ελπίζω να μην υπάρχει καμία αναλογία. Το ελληνικό χιπ χοπ είναι για τα μπάζα. Όπως και το ελληνικό ροκ (εξαιρούνται Last Drive και Διάφανα Κρίνα). Elecrtonica δεν είναι το φόρτε μου, έχω χάσει τεύχη. Για κάποιους συγγραφείς μας έχω την αίσθηση στέκονται άνετα διεθνώς. Αν έγραφαν στα αγγλικά και κυκλοφορούσαν από μεγάλους εκδότες Αγγλίας/Αμερικής, θα είχαν μεγάλη επιτυχία. Είναι όμως η καταραμένη η μικρή γλώσσα που τους κλείνει πόρτες.\n9. Ονόματα και…διευθύνσεις παρακαλώ. Εξαιρώντας όσους πλαισιώνουν το ’’Να ένα μήλο’’ υπάρχουν νέοι συγγραφείς (είτε ηλικιακά, είτε από πλευράς παραγωγής) που τους έχετε εντοπίσει και ξεχωρίζουν;\n- Όσους ξεχωρίζουν, τους έχω τσιμπήσει. Αν κυκλοφορεί κανάς καλός που δεν το ξέρω, παρακαλώ ενημερώστε…\n10. Ο κόσμος της λογοτεχνίας μοιάζει να αναγνωρίζει και να εμπιστεύεται μόνο τους μεγάλους σε ηλικία δημιουργούς. Θυμίζει έτσι κόσμο γερόντων. Υπάρχει περίπτωση ανατροπής του σκηνικού τα επόμενα χρόνια και πως είναι πιθανό να συμβεί αυτό; Η τελικά όλα είναι θέμα μιας άτυπης σειράς και ιεραρχίας και οι σημερινοί νέοι πρέπει να περιμένουν μια, δύο ή τρεις δεκαετίες για να δικαιωθεί το έργο τους;\n- Δεν έχω ιδέα. Πάντως νέος δεν σημαίνει και καλός. Δεν σημαίνει καλύτερος από τους προηγούμενους. Νομίζω ότι το βραβείο του να ένα μήλο αυτό ακριβώς αποδεικνύει: δεν έχει σημασία ποιος είναι νέος και ποιος γέρος, αρκεί να γράφει καλά.\n# posted by reader's-diggest @ 7:10 PM 60 comments\n# posted by reader's-diggest @ 6:23 PM 2 comments\n# posted by reader's-diggest @ 7:44 PM 13 comments\n# posted by reader's-diggest @ 10:02 PM 2 comments


Παραμύθιι αλλιώς νεα επεισοδια | sirial365\nΠαραμύθιι αλλιώς νεα επεισοδια\nΠαραμύθιι αλλιώς νεα επεισοδια Paramythi Alliws nea episodia Αν και ήταν μια από τις πιο πολυαναμενόμενες σειρές της προηγούμενης σεζόν, τ...\nΠαραμύθιι αλλιώς νεα επεισοδια Paramythi Alliws nea episodia\nΑν και ήταν μια από τις πιο πολυαναμενόμενες σειρές της προηγούμενης σεζόν, τελικά το «Παραμύθι… αλλιώς» δεν κατάφερε να ανταποκριθεί στις προσδοκίες των τηλεθεατών. Ωστόσο, οι υπεύθυνοι του ALPHA δεν εγκαταλείπουν τη… μάχη και έτσι τον ερχόμενο Οκτώβρη βγάζουν στον αέρα οκτώ επεισόδια. Τι θα δούμε, όμως, σε αυτά; Το TV24 έμαθε και σaς τα παρουσιάζει! Η μεσαιωνική κωμωδία «Παραμύθι… αλλιώς», που έφερε την υπογραφή του Κύπριου δημιουργού Λώρη Λοϊζίδη, άργησε να βγει στον αέρα λόγω διάφορων προβλημάτων, με αποτέλεσμα ο κόσμος να έχει καταλήξει ήδη στις επιλογές του. Δεν ισχύει, όμως, το ίδιο και για την Κύπρο που σημείωσε μεγάλη επιτυχία. Παρ’ όλα αυτά, οι υπεύθυνοι του καναλιού στην Ελλάδα συνεχίζουν να πιστεύουν στη δυναμική της εν λόγω σειράς κι έτσι «μοίρασαν» τον κύκλο των 17 επεισοδίων σε δύο μέρη: Δηλαδή την περίοδο Μαΐου-Ιουνίου τα εννέα πρώτα επεισόδια και από τον ερχόμενο Οκτώβρη τα άλλα οκτώ που απέμειναν. Να σημειωθεί ότι η σειρά έχει ολοκληρωθεί κανονικά στην Κύπρο, ενώ η προβολή της στην Ελλάδα αναμένεται να ξαναξεκινήσει το πρώτο δεκαπενθήμερο του Οκτώβρη μαζί με τις υπόλοιπες εβδομαδιαίες σειρές.\nΤι είδαμε στο τελευταίο επεισόδιο… Πριν σας παρουσιάσουμε όσα θα δούμε στα νέα επεισόδια, να σας θυμίσουμε τι είχαμε δει στο τελευταίο επεισόδιο… Η πριγκίπισσα Ελισαβέτα αναστάτωσε ολόκληρο το παλάτι φωνάζοντας και ψάχνοντας τον αιχμάλωτο-αγαπημένο της. Με ύφος ήρωα, ο Γουλιέλμος ανακοίνωσε ότι λάβωσε με το βέλος του τον άντρα που αναζητά. Την ίδια ώρα, οι στρατιώτες του λοχία ψάχνουν μέσα στο δάσος τον χτυπημένο και αιμόφυρτο πρώην αιχμάλωτο της Ελισάβετας. Κι ενώ είναι έτοιμοι να τον πιάσουν, δύο χέρια εμφανίζονται και τον παίρνουν μακριά. Η πριγκίπισσα Αικατερίνη μαθαίνει γι’ αυτό το συμβάν και ανησυχεί γι’ αυτόν, ενώ τον Βαρνάβα περιθάλπει ο μάγος με τη βοήθεια του Λορέντζο, του Κεν και του Βαρθολομαίου, για να ανακτήσει τις αισθήσεις του. Η αναζήτηση του τραυματία από τη μεριά του παλατιού συνεχίζεται μέχρι που ο λοχίας φτάνει και στην πόρτα της καλύβας του μάγου Κορνήλιου. Οσα θα δείτε στα νέα επεισόδια! Στα νέα επεισόδια, λοιπόν, που ακολουθούν, ο λοχίας Γουλιέλμος έχοντας ψάξει όλο το δάσος και κάθε σπίτι στο χωριό καταλήγει στην καλύβα του μάγου Κορνήλιου. Οταν δεν τον βρίσκει ούτε εκεί, φεύγει θυμωμένος αγνοώντας πόσο κοντά βρέθηκε στο δραπέτη. Την ίδια ώρα, στο παλάτι, η πριγκίπισσα Ελισαβέτα περιμένει πώς και πώς την επιστροφή του καλού της κι ονειρεύεται στιγμές αγάπης κι ευτυχίας μαζί του και οργανώνει τον πριγκιπικό τους γάμο. Μάλιστα, η ίδια είναι τόσο ενθουσιασμένη που μοιράζεται τα νέα της με όποιον βρεθεί στο δρόμο της. Τα μεγάλα νέα έρχονται όταν αποκαλύπτεται η πραγματική του ταυτότητα: «Είναι ο πρίγκιπας Βαρνάβας». Αυτό το νέο το μαθαίνει, μεταξύ άλλων, και η Ασπασία.\nsirial365: Παραμύθιι αλλιώς νεα επεισοδια


Λέσχη Σκι Αρόσα, Arosa: Ενοικιαζόμενα για διακοπές | HomeAway\nΛέσχη Σκι Αρόσα: Βρείτε τις καλύτερες επιλογές τουριστική κατοικίας για τις διακοπές σας.\nΛέσχη Σκι Αρόσα, Arosa: Πού να μείνετε;\nΛέσχη Σκι Αρόσα: Στις καταχωρίσεις των καταλυμάτων μας για το 2019, θα βρείτε 166 διαφορετικά εξοχικά σπίτια. Από 25 Οικίες έως 119 Διαμερίσματα, επιλέξτε το ιδανικό κατάλυμα για τις διακοπές σας ή για ένα σαββατοκύριακο. Με τη HomeAway θα νιώθετε όπως στο σπίτι σας.\nΜπορώ να νοικιάσω Οικίες σε Λέσχη Σκι Αρόσα;\nΝαι, φυσικά. Η HomeAway προσφέρει 25 Οικίες σε Λέσχη Σκι Αρόσα. Άλλοι δημοφιλείς τύποι ενοικιαζόμενων καταλυμάτων σε Λέσχη Σκι Αρόσα περιλαμβάνουν:\nΣαλέ: 17 ενοικιαζόμενα καταλύματα διακοπών\nΣτούντιο: 121 ενοικιαζόμενα καταλύματα διακοπών\nΜπορώ να βρω κατάλυμα διακοπών σε αυτόν τον προορισμό (Λέσχη Σκι Αρόσα) με την επιλογή: πισίνα;\nΝαι, μπορείτε να διαλέξετε το κατάλυμα διακοπών που προτιμάτε με αυτήν την επιλογή (πισίνα) ανάμεσα στα 32 τουριστικά καταλύματά μας σε Λέσχη Σκι Αρόσα. Χρησιμοποιήστε τη μπάρα αναζήτησής μας για να αποκτήσετε πρόσβαση στα διαθέσιμα self catering καταλύματα.\nΜπορώ να κλείσω ένα κατάλυμα για διακοπές απευθείας online ή αμέσως κοντά σε Λέσχη Σκι Αρόσα;\nΝαι, η HomeAway προσφέρει μια επιλογή 166 διαθέσιμων τουριστικών καταλυμάτων για απευθείας κράτηση online και 54 για άμεση κράτηση κοντά σε Λέσχη Σκι Αρόσα. Μην περιμένετε, ρίξτε μια ματιά στα self-catering καταλύματά μας μέσω της μπάρας αναζήτησής μας και ετοιμαστείτε για το επόμενό σας ταξίδι σε Λέσχη Σκι Αρόσα!\nΛέσχη Σκι Αρόσα - Εξερευνήστε προορισμούς στη γύρω περιοχή


TAXIPLON - Ταξί\nΚάλεσέ μας στο 18222\n(αστική χρέωση πανελλαδικά από το δίκτυο ΟΤΕ)\nΣτείλε άμεσα οτιδήποτε θελήσεις με ασφάλεια από την άνεση του σπιτιού σου.\nΑναλαμβάνουμε την άμεση αποστολή δεμάτων, χριστουγεννιάτικων δώρων, κλειδιών, φακέλων, ρούχων, καλά σφραγισμένων τροφίμων, υπολογιστών, ανταλλακτικών αυτοκινήτων, αγαθών άμεσης ανάγκης και πολλών άλλων προϊόντων.\nΚάλεσε στο 18222 ώστε να ενημερωθείς για το κόστος της αποστολής και εμείς θα παραλάβουμε και θα παραδώσουμε το δέμα σου με ασφάλεια, ταχύτητα και διακριτικότητα.\nΧρειάζεσαι έναν έμπειρο συνεργάτη για τη μεταφορά των παιδιών στο σχολείο ή ακόμα και τη διασκέδασή τους;\nΗ Taxiplon σου παρέχει, κατόπιν συνεννόησης, προγραμματισμένα ραντεβού για ασφαλή, προσεκτική και υπεύθυνη μετακίνηση των παιδιών. Μεμονωμένα ή σε συνεννόηση με άλλους γονείς, έχεις τη δυνατότητα να ορίσεις ένα συγκεκριμένο πρόγραμμα ραντεβού που να εξυπηρετεί τις δικές σου ιδιαίτερες ανάγκες.\nΜεταφορές για λόγους υγείας\nΕπιθυμείς συνεπή, ασφαλή και άνετη μετακίνηση σε νοσοκομεία ή διαγνωστικά κέντρα για λόγους υγείας;\nΓια τις περιπτώσεις που χρειάζεσαι υποστήριξη στη μετακίνησή σου για λόγους υγείας, διευκολύνσου με την Taxiplon. Όρισε ένα ραντεβού και διασφάλισε άνετη και συνεπή μετακίνηση.


Τα εθνικά θέματα από τον… Κοτζιά στον Κατρούγκαλο | newsbreak.gr\nΤετάρτη, 18/9 21:18\nΑΡΧΙΚΗ EDITORIAL Τα εθνικά θέματα από τον… Κοτζιά στον Κατρούγκαλο\nΤα εθνικά θέματα από τον… Κοτζιά στον Κατρούγκαλο\n2-07-2019 - 12:47μμ\nΓια κακή τύχη της πατρίδας μας, το άνοιγμα των εθνικών θεμάτων συνέπεσε με την παρουσία του ΣΥΡΙΖΑ στην κυβέρνηση.\nΔεν θα υποστηρίξω, αυτό που κάποιοι λένε, ότι ο κ. Τσίπρας ήρθε στην κυβέρνηση με την στήριξη του διεθνούς παράγοντα, για να κλείσει μεταξύ άλλων, το Σκοπιανό, μια και όπως ήταν ξεκάθαρο, καμία άλλη κυβέρνηση δεν θα μπορούσε να το περάσει από τη Βουλή.\nΟύτε ότι αυτή η τακτική θύμιζε τον Ανδρέα Παπανδρέου, που υπέγραψε τη συμφωνία, παραμονής των βάσεων στην Ελλάδα, φωνάζοντας παράλληλα ότι τις έδιωξε.\nΤο θέμα είναι ότι η πολιτική κουλτούρα του ΣΥΡΙΖΑ, στα εθνικά θέματα, ήταν συνώνυμη με αυτή των υποχωρήσεων και ενός κακού νοούμενου διεθνισμού, ως απότοκου της παγκοσμιοποίησης.\nΟ …αχταρμάς των λαών χωρίς σύνορα, ταίριαζε απόλυτα με τη φιλοσοφία του σκληρού πυρήνα του ΣΥΡΙΖΑ, που έχει αλλεργία στην έννοια πατρίδα και ότι αυτό σηματοδοτεί.\nΚαι ίσως αποτελεί ιστορικό παράδοξο μια μειοψηφία να επιβάλλει τις ιδέες και τις θέσεις σε ένα κόμμα, που αν μη τι άλλο έχει «ανοίξει».\nΑποτέλεσμα τα όσα ανέλαβε να υλοποιήσει στο θέμα των Σκοπίων ο Νίκος Κοτζιάς (που δεν τόλμησε να κριθεί από τους πολίτες διεκδικώντας την ψήφο τους), αλλά και τα όσα θα ήθελε να υλοποιήσει ο Αλέξης Τσίπρας και εκφράζει ο συνεχιστής της πολιτικής Κοτζιά στο ΥΠΕΞ, Γ. Κατρούγκαλος.\nΣτο θέμα των Σκοπίων χάθηκε και η μάχη και πιθανότατα και ο πόλεμος, μια και παρά τα όσα λέει η ΝΔ, δεν έχει ως στρατηγική της επιλογή να καταργήσει την συμφωνία των Πρεσπών, αναδεικνύοντας τα σημεία που η γειτονική χώρα την έχει παραβιάσει, αλλά να δώσει τη μάχη της αγοράς. Δηλαδή να κατοχυρώσει την ελληνικότητα της Μακεδονίας μέσω…προϊόντων.\nΧρήσιμο δεν λέω, αλλά καμία σχέση με τα όσα λένε και κυρίως με τα όσα κατηγορούν τον Αλέξη Τσίπρα. Διότι αν κατηγορείς την συμφωνία ως επαίσχυντη και προδοτική οφείλεις να βρεις τρόπο να την ακυρώσεις.\nΦαίνεται όμως πως η κυβέρνηση , έχει ανοίξει και την όρεξη των Τούρκων. Οι δηλώσεις Κατρούγκαλου, για μοίρασμα επί της ουσίας του Αιγαίου, δεν ανοίγουν μόνο την όρεξη των Τούρκων, αλλά δημιουργούν διπλωματικά κεκτημένα υπέρ της Άγκυρας.\nΟι Τούρκοι το γνωρίζουν καλά αυτό το παιχνίδι και θα το κάνουν πράξη, μόλις οι συνθήκες τους διευκολύνουν.\nΟ Ελληνας ΥΠΕΞ, αυτά που λέει είναι απόλυτα ταυτισμένα, με τις πολιτικές των κ.κ.Σημίτη και Παπανδρέου, αλλά το κυριότερο με την κυρίαρχη άποψη που έχουν οι ΗΠΑ, για το ενεργειακό στην περιοχή μας. Και αυτό είναι το πιο επικίνδυνο.


Από 130 κιλά... στον Μαραθώνιο της Αθήνας - runningpress.gr\nHome/Home/Από 130 κιλά… στον Μαραθώνιο της Αθήνας\nΑπό 130 κιλά… στον Μαραθώνιο της Αθήνας\n“Το τρέξιμο σου αλλάζει τη ζωή”, μπορεί να είναι χιλιοειπωμένο, αλλά όταν συναντάς ανθρώπους σαν τον Δημήτρη Μελά, αυτή η έκφραση παίρνει σάρκα και οστά!\nΠριν από περίπου τέσσερα χρόνια ζύγιζε 130 κιλά και δεν είχε καμία επαφή με τον αθλητισμό. Για να πάρεις απόφαση να χάσεις βάρος χρειάζεται μεγάλη προσπάθεια. Ο 45χρονος σήμερα ιδιωτικός υπάλληλος άρχισε με το περπάτημα και στη συνέχεια ασχολήθηκε με το τρέξιμο.\nΣιγά σιγά όμως όχι μόνο έχανε βάρος, του άνοιγε η όρεξη, αλλά για να καλύπτει αποστάσεις. «Τον Νοέμβριο του 2014 δοκίμασα για πρώτη φορά και έτρεξα 5 χλμ., στον αγώνα που γίνεται παράλληλα με τον Αυθεντικό Μαραθώνιο της Αθήνας. Μου άρεσε η διοργάνωση και το συναίσθημα να τερματίζεις. Ήθελα κάτι παραπάνω. Το 2015 μπήκα και έτρεξα 10 χλμ. και τον Μάιο του ίδιου έτους μετείχα στον ημιμαραθώνιο της Αθήνας. Όλα τα έκανα γιατί στο μυαλό μου ήταν να δοκιμάσω στον Μαραθώνιο. Όμως αυτό που με έσπρωξε ακόμα περισσότερο ήταν η όλη προετοιμασία για τον αγώνα, η παρέα που είχα βρει και γυμναζόμασταν», μας λέει ο πατέρας δίδυμων αγοριών.\nΜπορεί να έτρεχε σε κούρσες, αλλά παράλληλα έχανε βάρος και έφθασε να ζυγίζει 88 κιλά. «Την ημέρα του Μαραθωνίου έφυγα από το σπίτι σίγουρος πως θα τερματίσω. Είπα πως θα πάω συντηρητικά και μετά από 5 ώρες και 10 λεπτά έφθασα στο Καλλιμάρμαρο στάδιο.\nΗ αίσθηση όταν μπαίνεις στο στάδιο δεν περιγράφεται. Νομίζω ότι αυτή η στιγμή είναι μοναδική και επιπλέον αυτό που λέω είναι πως μετράει και η προσπάθεια να φθάσεις και στην εκκίνηση».\nΓια τον Δημήτρη Μελά ήταν μόνο η αρχή, αφού ενέταξε στο πρόγραμμά του τον Αυθεντικό Μαραθώνιο και μπορεί να τρέχει σε διάφορους αγώνες μέσα στη χρονιά, αλλά είναι περισσότερο προετοιμασία για τον Μαραθώνιο της Αθήνας. «Προσπαθώ να τρέξω δύο μαραθωνίους τον χρόνο. Το 2016 έτρεξα στη Θεσσαλονίκη σε 4:43 και την κλασική διαδρομή σε 4:50. Φέτος δοκίμασα και στο εξωτερικό και έτρεξα στον μαραθώνιο στο Ρότερνταμ σε 4:43 και τώρα ετοιμάζομαι για τις 12 Νοεμβρίου.\nΟ Μαραθώνιος της Αθήνας είναι η αγαπημένη μου διαδρομή», καταλήγει ο ορκωτός λογιστής στο επάγγελμα, που στο πλαίσιο προετοιμασίας του έτρεξε τελευταία κούρσα στον ημιμαραθώνιο της Κρήτης την 1η Οκτωβρίου. «Έκανα εγώ τα 21,1 χλμ. και η σύζυγός μου με τα παιδιά τα 5 χλμ.».\nΤο τρέξιμο είναι πια οικογενειακή υπόθεση για τον Δημήτρη Μελά, αφού τόσο η γυναίκα του, όσο και τα 13χρονα σήμερα παιδιά του τον στηρίζουν στην απόφασή του να τρέχει.\nΌσον αφορά για τον χρόνο που διαθέτει για να τρέχει λέει: «Όλα είναι θέμα προτεραιότητας. Χρόνο βρίσκεις. Ακόμα και στις διακοπές θα βρω χρόνο να τρέξω».\nΑΠΩΛΕΙΑ ΚΙΛΩΝ ΔΗΜΗΤΡΗΣ ΜΕΛΑΣ ΥΠΕΡΒΑΡΟΣ ΔΡΟΜΕΑΣ\nΈκανε τον άθλο "ρουτίνα"ο Ζεμαδάνης! Πρώτος και την 8η μέρα στο δεκαπλό Ironman\nOμιλία - Συζήτηση: Στον Δρόμο προς το Καλλιμάρμαρο


Ρεπορτάζ Newsbomb.gr: Κλειστό το κέντρο από τις συγκεντρώσεις κατά του εργασιακού νομοσχεδίου - Newsbomb - Ειδησεις - News\nΕΛΛΑΔΑ 06/05/2021 11:37\nΚλειστό είναι το κέντρο της Αθήνας από τους χιλιάδες διαδηλωτές που γέμισαν την πλατεία Συντάγματος, την πλατεία Κλαυθμώνος και τα Προπύλαια στο πλαίσιο της απεργίας για το νέο εργασιακό νομοσχέδιο\nΠλήθος κόσμου έχει συγκεντρωθεί στο κέντρο της Αθήνας στα πλαίσια των τριών διαδηλώσεων κατά του εργασιακού νομοσχεδίου.\n«135 χρονια μετα το Σικάγο βαζουν στον στόχαστρο τα εργατικά δικαιώματα», «αντεργατικο το νομοσχέδιο Χατζηδάκη» είναι μερικά από τα συνθήματα που ακούγονται από τα μεγάφωνα.\nΗ τροχαία έχει διακόψει την κυκλοφορία στους κεντρικούς δρόμους στο κέντρο της Αθήνας λόγω των διαδηλώσεων με αποτέλεσμα να έχει δημιουργηθεί «έμφραγμα» στην κυκλοφορία των οχημάτων.\nΣυγκέντρωση κατά του εργασιακού νομοσχεδίου στην Κλαυθμώνος\nΌχι στην κατάργηση του 8ωρου από τους διαδηλωτές\nΓεμάτα πανό το κέντρο της Αθήνας\nΓια «γελοίες δικαιολογίες Μητσοτάκη για το εργασιακό» έκανε λόγο στο Newsbomb.gr ο πρώην υπουργός Οικονομικών Ευκλείδης Τσακαλώτος.\n«Δεν θα επιτρέψουμε στην κυβέρνηση να σπάσει το κοινωνικό συμβόλαιο» δήλωσε από την πλευρά του στην κάμερα του Newsbomb.gr ο Νίκος Παππάς.\n«Θα δώσουμε τη μάχη απέναντι στο αντεργατικό νομοσχέδιο της κυβέρνησης μαζί με τον λαό και τους εργαζομένους» είπε στο Newsbomb.gr η Μαριλίζα Ξενογιαννακοπούλου.\nΝωρίτερα είχε γεμίσει η πλατεία Συντάγματος από διαδηλωτές του ΠΑΜΕ που διεμήνυσαν «κάτω τα χέρια από το 8ωρο».\n«Μετά από μία δεκαετία συνεχών αντεργατικών μέτρων από τις κυβερνήσεις της ΝΔ, του ΠΑΣΟΚ, του ΣΥΡΙΖΑ, έρχεται η σημερινή κυβέρνηση να φέρει συντριπτικό πλήγμα σε όλα τα δικαιώματα των εργαζομένων. Είμαστε όλοι σήμερα εδώ ενωμένοι, γιατί αγωνιζόμαστε να καταργηθούν όλοι οι αντεργατικοί νόμοι της ΝΔ, του ΠΑΣΟΚ και του ΣΥΡΙΖΑ. Γιατί αρνούμαστε την 10ωρη δουλειά. Γιατί δεν πρέπει να κατατεθεί αυτό το νομοσχέδιο - έκτρωμα του Χατζηδάκη. Γιατί υπερασπιζόμαστε τη συνδικαλιστική δράση και ελευθερία όλων των εργαζομένων» ανέφερε σε δήλωσή του ο ΓΓ του ΚΚΕ Δημήτρης Κουτσούμπας.\n24ωρη απεργία σήμερα από τα συνδικάτα\nΔιαμαρτύρονται για τις αλλαγές στα εργασιακά\nΣτο Σύνταγμα συγκεντρώθηκε το ΠΑΜΕ\nΚλειστό δρόμοι στο κέντρο της Αθήνας\nΔείτε φωτογραφίες από την Κλαυθμώνος\nΣυγκέντρωση στην Κλαυθμώνος από την ΑΔΕΔΥ


Χέμεθ: Θα έφερνα Αραούχο και Λιβάια τώρα στη Λας Πάλμας – besdes\nΧέμεθ: Θα έφερνα Αραούχο και Λιβάια τώρα στη Λας Πάλμας\nΟ τεχνικός της Λας Πάλμας, Πάκο Χέμεθ μίλησε σε Μέσο των Καναρίων Νήσων και παραδέχθηκε ότι τόσο ο Σέρχιο Αραούχο όσο και ο Μάρκο Λιβάια αυτή τη στιγμή θα ήταν πολύτιμοι για τη Λας Πάλμας.\nΟ Χέμεθ παραχώρησε συνέντευξη στο Canarias en Hora, όπου ρωτήθηκε και για τις περιπτώσεις των Σέρχιο Αραούχο και Μάρκο Λιβάια που έχουν παραχωρηθεί στην ΑΕΚ και αν θα μπορούσαν να βρίσκονταν στη Λας Πάλμας αυτή τη στιγμή για να τη βοηθήσουν στη μάχη της παραμονής στη La Liga.\nΟ τεχνικός της Λας Πάλμας παραδέχθηκε πως αμφότεροι θα ήταν πολύτιμοι για τη Λας Πάλμας και πως αν είχε τη δυνατότητα να τους φέρει αυτή τη στιγμή στην ομάδα θα το έκανε.\nΟ Χέμεθ υπογράμμισε ότι για τον Λιβάια (όπως είναι γνωστό άλλωστε) δεν υπήρχε η δυνατότητα να επιστρέψει τον Ιανουάριο, αλλά για τον Αραούχο ήταν ανοικτό. Ωστόσο, ήταν απόφαση του ίδιου του Χέμεθ να μην δώσει εντολή για την επιστροφή του Αργεντινού άσου καθώς εκείνη τη στιγμή θεωρούσε πως θα έρχονταν άλλες μεταγραφικές ενισχύσεις που θα μπορούσαν να βοηθήσουν περισσότερο τη Λας Πάλμας.\n«Δεν έφερα τον Αραούχο γιατί πίστευα ότι θα θα έρχονταν άλλοι ποδοσφαιριστές. Εκείνη τη στιγμή δεν πίστευα πως ο Αραούχο ήταν ένας ποδοσφαιριστής που χρειαζόμασταν, αλλά αν μπορούσα να τον φέρω τώρα, δεν θα υπήρχε καμία αμφιβολία. Πίστευα ότι θα μπορούσαμε να φέρναμε κάποιους διαφορετικούς ποδοσφαιριστές, καλύτερους, χειρότερους, δεν ξέρω, αλλά παίκτες που θεωρούσα ότι θα μπορούσαν να δέσουν με την ομάδα. Αυτοί οι παίκτες δεν ήρθαν και ούτε ο Αραούχο. Συνεπώς ξεμείναμε. Αν μας επιτρεπόταν να τον φέρω τώρα δεν υπάρχει καμία αμφιβολία ότι θα το έκανα γιατί τώρα οποιαδήποτε βοήθεια θα ήταν καλή. Συνεπώς ο βασικός λόγος που δεν τον έφερα ήταν γιατί νόμιζα ότι θα έρχονταν άλλοι ποδοσφαιριστές», ανέφερε ο Χέμεθ.\nΌσο για τον Μάρκο Λιβάια, ο τεχνικός της Λας Πάλμας πρόσθεσε: «Ο Λιβάια συγκεκριμένα είναι ένας ποδοσφαιριστής που μου αρέσει. Δεν μου προτάθηκε. Ο μόνος ποδοσφαιριστής που ανήκει στη Λας Πάλμας και μου έδωσαν τη δυνατότητα να έρθει ήταν ο Αραούχο. Μπορώ να σας διαβεβαιώσω ότι αν στη μεταγραφική περίοδο του Ιανουαρίου υπήρχε η δυνατότητα να έρθει ο Λιβάια, τότε αυτή τη στιγμή θα βρισκόταν εδώ. Ποτέ δεν έπεσε στο τραπέζι η πιθανότητα να επιστρέψει ο Λιβάια. Ποτέ. Η μοναδική περίπτωση που έπεσε στο τραπέζι ήταν αυτή του Αραούχο».


Αμέτρητοι bloggers ομορφιάς παίρνουν τα φόρουμ και το YouTube για να επαινέσουν τα οφέλη του φυσικού πετρελαίου. Εδώ τι συνέβη όταν το δοκίμασα ...\nΤο συστατικό που προέρχεται από κάνναβη CBD είναι η τελευταία λέξη buzz στην ομορφιά για τις χαλαρωτικές, αντιοξειδωτικές και αντιφλεγμονώδεις ιδιότητές της. Εδώ, αναθεωρούμε μια βόμβα μπανιέρα CBD για όλες τις θεραπευτικές της ιδιότητες.\nΟι πωλήσεις μασάζ στο πόδι στο σπίτι εκτείνονται σε e-tailers όπως το Amazon και με τα ζεν που προκαλούν τα αποτελέσματά τους, δεν εκπλαγούμε.\nΌλα όσα πρέπει να ξέρετε για θεραπείες σώματος-γλυπτικής, τι είναι, πώς λειτουργούν και τι να περιμένετε από κάθε διαφορετική επιλογή.\n* Αυτό * είναι το αποσμητικό hack για να διασώσει τα λάκκιά σας την επόμενη φορά που θα ξεχάσετε να συσκευάσετε antiperspirant\nΕξαλείψτε τις ιδρωμένες, δύσοσμες κοιλότητες με τα κορυφαία αποσμητικά μας. Από ρολό-on, σε μη-λευκά σημάδια ψεκασμούς, κλινικά δοκιμασμένο και φυσικό, είστε υποχρεωμένοι να βρείτε ένα που σας ταιριάζει.\nΟι μάσκες ποδιών είναι φίλος σου, γεγονός. Εδώ είναι οι απόλυτοι σκευωροί στο σπίτι με τη μορφή φλοιού ποδιών, κρέμες, ενυδατικές κρέμες και μάσκες για να πάρουν τα πόδια σας αναζωογονημένα για σανδάλι.\nΗ ξανθιά bob του Denise Van Outen


FREZYDERM Infant Sun Care 50+SPF 100ml + Επιπλέον Ποσότητα 50ml - PharmaPoli.com\nFREZYDERM Infant Sun Care 50+SPF 100ml + Επιπλέον Ποσότητα 50ml\nFREZYDERM Infant Sun Care 50+SPF 100ml + Επιπλέον Ποσότητα 50ml CODE No: 001684\nΑντιηλιακό Γαλάκτωμα για Νήπια & Παιδιά\nΑντιηλιακό γαλάκτωμα για την ευαίσθητη νηπιακή και παιδική επιδερμίδα - Πρόσωπο και Σώμα - Από το 12ο μήνα\nΜόνο ανόργανα φυσικά φίλτρα και χαμομήλι.\nΘωρακίζει το κυτταρικό DNA και προφυλάσσει από τις ελεύθερες ρίζες.\nΠροστασία από αφυδάτωση και ερεθισμούς.\nΚατάλληλο για επιδερμίδες με ευαισθησία στα χημικά φίλτρα.\nΑδιάβροχο φιλμ προστασίας με γαλάζιο φυτικό χρώμα.\nΥποδεικνύει την ακριβή περιοχή εφαρμογής και μειώνει τους ερεθισμούς.


Ημερήσιες Προβλέψεις 20 Ιούνιου 2017 από την Α. Λεούση | Oroskopos.gr\nΗμερήσιες Προβλέψεις 20 Ιούνιου 2017 από την Α. Λεούση\nΟι προβλέψεις των ζωδίων για τη Τρίτη 20 Ιουνίου από την Άντα Λεούση...\nΚΡΙΟΣ: Τα θέματα που θα προκύψουν να συζητήσετε θα ανατρέψουν το πρόγραμμά σας. Αφιερώστε περισσότερο χρόνο στη σχέση σας και ανοίξτε την καρδιά σας για να καλύψετε τη συναισθηματική απόσταση που σας χωρίζει. Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΤΑΥΡΟΣ: Εάν δώσετε απλόχερα στοργή και αγάπη να είστε σίγουροι ότι θα σας το ανταποδώσουν. Φανείτε δημιουργικοί και λύστε με τη λογική πρακτικά θέματα που σας απασχολούν.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΔΙΔΥΜΟΙ: Η εξασφάλιση που ζητάτε από τους συνεργάτες σας δε θα σας δοθεί άμεσα. Προσέξτε τι λέτε και προσπαθήστε να μη ζηλεύετε έχοντας μόνο ενδείξεις.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΚΑΡΚΙΝΟΣ: Αφού τα επαγγελματικά σας πάνε καλά, βάλτε σε προτεραιότητα τα συναισθηματικά σας. Το χαμόγελο θα σας βοηθήσει να ξεπεράσετε την κυκλοθυμική συμπεριφορά ενός συνεργάτη σας.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΛΕΩΝ: Διεκδικήστε ότι σας αξίζει και μην καταπνίγετε τις επιθυμίες και τα όνειρά σας. Ακούστε τις ανάγκες του συντρόφου σας γιατί έχει ξεπεράσει τα όριά του.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΠΑΡΘΕΝΟΣ: Οι εκκρεμότητές σας θα τακτοποιηθούν μία-μία, αρκεί να το πάρετε απόφαση. Κάντε αλλαγές στο χώρο σας και θα νιώσετε καλύτερα ψυχολογικά.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΖΥΓΟΣ: Προγραμματίστε από τώρα τις δουλειές της επόμενης βδομάδας, για να αφήσετε ελεύθερο χρόνο για εσάς. Βάλτε όρια σε κουραστικούς ή φλύαρους ανθρώπους πριν σας γίνουν φορτικοί.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΣΚΟΡΠΙΟΣ: Προχωρήστε ακόμη ένα βήμα για την ωρίμανσή σας, χωρίς να σταματήσετε να βρίσκεστε στο παρόν και ανακαλύψτε τα σημεία που σας προσφέρουν ασφάλεια ή σας δημιουργούν ανασφάλειες.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΤΟΞΟΤΗΣ: Η ανάγκη δράσης στους τομείς της προσωπικής και επαγγελματικής σας ζωής δεν πρέπει να γίνει με σπασμωδικές κινήσεις αλλά με τη φινέτσα της καλλιέργειας.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΑΙΓΟΚΕΡΩΣ: Η μέρα θα είναι γεμάτη εμπειρίες για εσάς και θα αρχίσετε να βλέπετε τα πράγματα από άλλη οπτική γωνία, με αποτέλεσμα να αλλάξει κατά ένα μέρος η συμπεριφορά και οι στρατηγικές σας.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΥΔΡΟΧΟΟΣ: Οι εξελίξεις στις συνεργασίες και στις συναναστροφές σας είναι βέβαιες. Σταθείτε στο ύψος των περιστάσεων προσέχοντας τη στάση που κρατήσετε αλλά και τις αποφάσεις στις οποίες θα καταλήξετε.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>\nΙΧΘΥΣ: Υπάρχουν και περιπτώσεις που αυτό δε θα γίνει και θα σας στοιχίσει να χάσετε από κοντά σας κάποια άτομα που σας προσέφεραν ότι ζητήσατε χωρίς ανταλλάγματα.Τι ερωτικές και οικονομικές εξελίξεις θα έχεις φέτος το καλοκαίρι; Προσωπική πρόβλεψη, βασισμένη στον Αστρολογικό σου χάρτη: Κάλεσε στο 14600 ή στείλε ΑΛ2 (ΚΕΝΟ) & την ημερομηνία γέννησής σου στο 54754. Εντυπωσιακά κολιέ για όλα τα γούστα από ΜΟΝΟ 2 Ευρώ! ΔΕΣ ΕΔΩ>>


Στο Πευκοχώρι θα μπορέσετε να περάσετε άνετες διακοπές, αφού έχει όλα τα κομφόρ που χρειάζεται κάποιος αλλά και σχεδόν όλα τα απαραίτητα καταστήματα, για να μην σας λείψει τίποτα.\nΣτον παραλιακό σας περίπατο θα βρείτε από bar και καφέ, μέχρι εστιατόρια, ουζερί και supermarket. Μια σημαντική διαφορά έναντι όλων των άλλων χωριών είναι ότι το Πευκοχώρι έχει αρκετά μακρύ παραλιακό δρόμο όπου από την μια πλευρά είναι η θάλασσα με την όμορφη ξανθιά αμμουδιά και από την άλλη πλευρά τα διάφορα καταστήματα.\nΈτσι μπορεί κανείς να περπατήσει, να «χαζέψει», να κάνει μπάνιο πίνοντας ταυτόχρονα τον καφέ του ή και να καθίσει σε μια από τις ταβερνούλες και να φάει.\nΣτον παραλιακό δρόμο θα βρείτε επίσης, ένα όμορφο κατάστημα λαικής τέχνης το "MEMORIES" ιδανικό για να αγοράσετε ενθύμια για τους αγαπημένους σας.\n- Πολύ νόστιμα σουβλάκια, Καθώς επίσης και διάφορα πιάτα φρέσκων κρεατικών, θα βρείτε στο "COSTA GRILL". Ενώ γύρους, σουβλάκια αλλά και καλο μαγειρεμένα φαγητά στο ΣΥΝΤΡΙΒΑΝΙ.\n- Για Pizza, προτείνουμε την Pizza Roma, αφού είναι σταθερή αξία και τα παιδιά πολύ εξυπηρετικά και επίσης την Rialto στον δρόμο που πάει προς την παραλία\n- Στον παραλιακό δρόμο του χωριού θα συναντήσετε διάφορες ταβέρνες, fastfood και εστιατόρια. Έχει τα πάντα ώστε να μείνετε ικανοποιημένοι..\nΓια μπάνιο προτείνουμε: Ευθεία κάτω από την γέφυρα όπου περνά το ρέμα. Αφού φτάσετε στην παραλία, θα πάτε προς τα αριστερά που δεν μαζεύει τόσο κόσμο όσο στο κέντρο.\nΑν έχετε αυτοκίνητο προτείνουμε να περάσετε το Πευκοχώρι και κατευθυνόμενοι προς Παλιούρι στα αριστερά σας (περίπου 4 khm) θα δείτε ένα μικρό λιμανάκι (Γλαροκαβος) όπου υπάρχουν παραλίες ανεκμετάλλευτες για μπάνιο και χαλάρωση.\nΑκόμη πιο πέρα και πριν το Παλιούρι υπάρχει η παραλία με πεύκα και αμμουδιάκαι λίγο πιό κάτω η παραλία του Ξενία, που είναι, ίσως η καλύτερη παραλία του ποδιού (με πάρα πολύ κόσμο τον Ιούλιο και Αύγουστο) .\nΓενικότερα υπάρχουν παντού παραλίες (με πινακίδες που αναγράφουν ) που περιμένουν να τις ανακαλύψετε. Να οδηγάτε προσεκτικά γιατί οι περισσότερες παραλίες έχουν πρόσβαση μόνο από χωματόδρομους..\nΣΗΜΑΝΤΙΚΟ Καλό θα ήταν ειδικά τα Σαββατοκύριακα, να αποφεύγετε το αυτοκίνητο στο κέντρο του χωριού γιατί έχει πολύ μεγάλη κίνηση και θα ταλαιπωρηθείτε. Αν θέλετε να νοικιάσετε μηχανάκι ή ποδήλατα μπορείτε να το κάνετε στα διάφορα μαγαζιά που θα βρείτε κάτω στο κέντρο.\nΤο facebook gia to Πευκοχώρι


Αναρχικός Τραπεζίτης: Περί κυκλικής, γραμμικής και σπειροειδούς εξέλιξης της ιστορίας\nΠερί κυκλικής, γραμμικής και σπειροειδούς εξέλιξης της ιστορίας\n1. Όταν ο Κ.Μαρξ έγραφε γύρω στο 1968 τις ιδέες του όσον αφορά την ανάπτυξη και την εξέλιξη της ιστορίας και ότι αυτές φαίνονται να επαναλαμβάνουν τις βαθμίδες που διατρέχουν -αλλά λίγο διαφορετικά σε ανώτερη βάση και σπειροειδώς-, πιθανώς να μην είχε υπόψη του ότι πολλά θεοφιλοσοφικά ρεύματα σκέψης (βενταισμός, θεοσοφιστές κλπ) έφεραν μία τέτοια γνώση πολύ νωρίτερα.\nΠεριέγραψε μία ανάπτυξη με διακοπές του βαθμιαίου, της ομαλής δηλαδή συσσώρευσης των ανεπαίσθητων ποσοτικών αλλαγών. Μία ανάπτυξη που μπορεί να περιλαμβάνει άλματα από την παλιά ποιοτική κατάσταση στην καινούργια. Μία ανάπτυξη εσωτερικών κινήτρων που προέρχονται από την αντίθεση και τη σύγκρουση των διαφόρων δυνάμεων και τάσεων που επιδρούν πάνω σ' ένα δοσμένο σώμα ή στα πλαίσια ενός δοσμένου φαινομένου ή μέσα σε μια δοσμένη κοινωνία.\nΠεριέγραψε μία ανάπτυξη αλματοειδής, καταστροφική και επαναστατική.\nΚι ενώ η επιστήμη της ιστορίας ως τότε είχε ως πρωταρχική σημασία της την έκθεση της έρευνας που προηγήθηκε για αυτήν και ήταν αρκετά ηρωολογική (ηροδότειο μοντέλο), ο Μαρξ μίλησε για αλληλοεξάρτηση και στενότατη αδιάρρηκτη αλληλουχία όλων των πλευρών κάθε φαινομένου. Η ιστορία θα έπρεπε από τότε να ανακαλύπτει ολοένα και νέες πλευρές, και όφειλε να αναθεωρείται συνεχώς.\nΠαρόλο που στο περιεχόμενο της θεωρίας της εξέλιξης αυτή η επιρροή του Μαρξ ήταν τεράστια και ουσιαστικά άλλαξε την επιστήμη της ιστορίας σε μία πολυεπιστήμη που πρέπει να λαμβάνει υπόψη της την γεωγραφία, την ψυχολογία, την οικονομία, την κοινωνιολογία, τη διπλωματία, την πολιτική ιστορία και ότι άλλο, στην καθημερινή ζωή του ανθρώπου τα αποτελέσματα δεν ήταν και τόσο ριζικά. Και αυτό γιατί μία οποιαδήποτε προσπάθεια αλληλοσυσχέτισης όλων αυτών των παραγόντων που αναφέραμε ή μια οποιαδήποτε προσπάθεια συσχέτισης τόσων παραγόντων, καθιστά το εγχείρημα της αξιολόγησης ενός φαινομένου πολύ δύσκολο για ένα ιστορικό, πόσο μάλλον για έναν άνθρωπο που έχει να αντιμετωπίσει τα κοινά καθημερινά του προβλήματα.\nΚι αν αυτή η δραματική αλλαγή στην επιστήμη της ιστορίας, σας φαίνεται παράξενο πως δεν προκάλεσε μία αντίστοιχη επανάσταση στο τρόπο σκέψης του εξωτερικού ανθρώπου, σας θυμίζω το παράδειγμα των αρχαίων Ελλήνων και εσείς μπορείτε να φέρετε στο νου σας άπειρα άλλα. Πίστευαν πως τα άστρα και οι πλανήτες του ουρανού εκτελούσαν κάποιου είδους κοσμικό χορό. Χόρευαν χορούς με ιδιαίτερη μυστικιστική σημασία που το μήνυμα που περνούσαν είχε να κάνει με το ότι αποτελούν αναπόσπαστο κομμάτι της φύσης και ότι ο άνθρωπος μπορεί να χορεύει την εξέλιξη την προσωπική, την εξέλιξη της ψυχής, του την εξέλιξη της ιστορίας της δικιά του και του σύμπαντος. Το ότι χόρευαν χορούς όμως με εσωτερικούς συμβολισμούς δεν σημαίνει ότι όλοι οι παρόντες μετείχαν του μηνύματος αυτών. Το ότι ο άνθρωπος έχει κατακτήσει μία γνώση. Δεν σημαίνει ότι την έχει κατακτήσει και η ανθρωπότητα.\n2. Ο Αριστοτέλης και οι Στωικοί θεωρούσαν τον χρόνο τελείως κυκλικό επηρεασμένοι προφανώς από την κυκλική επαναφορά των εποχών. Ο Πλούταρχος είχε περιγράψει πως εναλλάσσονται ανά 3000 χρόνια οι θεϊκές δυνάμεις από καλές σε κακές σαν ένα εκκρεμές. Ο Πλάτωνας για να προστατέψει την εικόνα του θείου το όρισε ως απαγκιστρωμένο από τον χρόνο. Μίλησε για τον κύκλο των εποχών και περιέγραψε τον ορατό κόσμο ως απομίμηση του αιώνιου που ακολουθεί των νόμο των αριθμών ή χρόνο. Την ανθρώπινη εξέλιξη την όρισε σε σχέση με την ανελικτική ή όχι πορείας της ψυχής και γενικά όλοι οι νέο-πλατωνικοί είχαν θεωρήσεις ψυχικής ανέλιξης και άρα της ανθρώπινης φύσης που δεν ήταν μία απλή συνάρτηση του χρόνου. Παρ΄ όλα αυτά ουδείς δεν διαφώνησε ότι οι καταστάσεις πολλές φορές φαίνεται να επαναλαμβάνονται με διαφορετικά προσχήματα και εκφάνσεις. Πολύ συχνά οι θεολογικές/εσωτερικές διδαχές το εκμεταλλεύτηκαν αυτό στις θεωρίες τους περί μαθημάτων από τον θεό, κάρμα κλπ, ενώ το ίδιο το γεγονός δεν παύει να είναι αυτό που είναι. Μία πραγματικότητα που πηγάζει από τον συνδυασμό του νόμου της συμπάθειας, του χρόνου και της ανθρώπινης ραθυμίας.\nΜε το λυκαυγές της επιστήμης ο χρόνος γίνεται σύμμαχος του ανθρώπου και η ευκαιρία του για ελεύθερη σκέψη, συνείδηση και έκφραση. Τα κυκλικά μοτίβα που τον παγιδεύουν στην στασιμότητα δεν τον ικανοποιούν και αρχίζει να κυριαρχεί η γραμμική αντίληψη εξέλιξης του χρόνου και της ιστορίας. Η τάση αυτή ενισχύθηκε από την ιουδαιοχριστιανική παράδοση της γραμμικής μη αντιστρεπτής εξέλιξης. Εκεί βέβαια προστέθηκε η τελεολογική θεώρηση (Βεβαίως στην αποκάλυψη υπάρχει φανερή απροσδιοριστία χρόνου για το τι συνέβη, και γιατί θα ξανασυνέβη αλλά αυτό σπάνια ενοχλεί τους ημιμαθείς χριστέμπορους). Μην μπορώντας να δεχτούν όλες αυτές τις συμπτώσεις της ιστορίας, και προσπαθώντας να περιγράψουν την ψυχική εξέλιξη οι θεοσοφιστές του Μεσαίωνα διατυπώνουν ξανά όπως και τόσοι μεταπυθαγόριοι και νεοπλατωνικοί θεωρίες περί σπειραμάτων. Ο Νίτσε το μετατόπισε πάλι μία φάση αφού διατύπωσε την θεωρία της αιώνιας επιστροφής. Ο Mircea Eliade, ανθρωπολόγος/ιστορικός μιλά για τα βέλη και τους κύκλους του χρόνου. Η ιδέα της αέναης επανόδου έμελλε να ξανά-εμφανιστεί και σε σύγχρονη μαθηματική μορφή ως η “επαναφορά” του Poincare. Γενικά μπορούμε να βρούμε ένα σωρό παραδείγματα και για τις τρεις περιπτώσεις.\nΒλέπουμε δηλαδή ότι η ανθρώπινη σκέψη προσπαθώντας να αιτιολογήσει την ίδια της την φύση και την εξέλιξη της παλινωδεί με βάσει τα αίτια που έφτασαν ως εδώ την ίδια. Ακόμη και οι πολύ γουστόζικες θεωρίες περί επανάληψης κατακλυσμών-καταστροφών που αφήνουν έναν μικρό σπόρο ανθρωπότητας για να ξεκινήσει η ιστορία από την αρχή δεν παύουν να ανάγουν την εικόνα απλά ένα επίπεδο πάνω.\nΤο θέμα για το αν μία θεωρία μας ικανοποιεί ή όχι έχει να κάνει με την οπτική μας γωνία. Η ιστορία δεν είναι απλά μία φιλοσοφία. Είναι το επιστέγασμα της σκέψης για τις παλαιότερες εποχές. Είναι το σύνολο της αυτοεκτίμησης της κοινωνίας. Είναι μία ιδεολογία που αντικατοπτρίζει την κοινή κοινωνική μας σκέψη και δεν αφορά το παρελθόν αλλά το παρόν μας. Αναφέρεται σε αναπαραστάσεις νοητικές του παρελθόντος στη συγκαιρινή περίοδο με σύγχρονους όρους και σε αναπαραστάσεις τωρινές με τον κώδικα που έχει φτιάξει στο παρελθόν.\n3. Η νοητική αντιστροφή της διαδικασίας της εξέλιξης που είναι προϋπόθεση της ιστορίας, μπορεί να γίνει με πολλούς τρόπους. Το πώς εξαρτάται από την κοινή σκέψη όπως είπαμε. Του παρόντος. (Ποια είναι η κοινή ρωτάτε. Κι εγώ μαζί σας.) Η ιστορία έχει ακολουθήσει πολλά μονοπάτια μαζί. Ας υποθέσουμε έστω για λίγο ότι ο μετασχηματισμός μία στιγμής στην επόμενη είναι γραμμικός. Το μόνο που έχουμε να κάνουμε για να καταγράψουμε την ιστορία είναι να αντιστρέψουμε αυτή τη διεργασία. Έλα όμως που η αποσύνθεση του μετασχηματισμού στις βασικές ενέργειες που τον αποτελούν μπορεί να γίνει με πολλούς τρόπους! Είναι γνωστό άλλωστε πως η εκδήλωση μίας αρχέτυπης ιδέας γίνεται αντιληπτή μέσω της πολλαπλότητας από τον ανθρώπινο νου αφού ο κάθε νους μπορεί να αναλύσει τον μετασχηματισμό αυτό σε όποια αλληλουχία βασικών ενεργειών του αρέσει. Και αυτό συμβαίνει γιατί δεν μπορεί να διατηρήσει όλες τις πληροφορίες της προηγούμενης στιγμής. Οπότε υποχρεωτικά σε μία κίνηση 3 διαστάσεων θα υποθέσει με βάση την τελική του θέση μία αλληλουχία μεγενθύνσεων/σμικρύνσεων, μετατοπίσεων και περιστροφών (scale, translate, rotate.)\nΑυτό λοιπόν που έχει καταγραφεί ως ιστορία είναι μία κατεστημένη αντίληψη. Και μέχρι τώρα η ιστορία διηθεί τον εαυτό της, κάποια συσσωρευμένη γνώση δηλαδή, προχωρώντας προς την άκρη του κλαδιού του δέντρου πολώνοντας τα θραύσματα της. Βέβαια είναι άλλο τι γνωρίζουμε ως ανθρωπότητα κι άλλο τι γράφουμε ως ιστορία. Και άλλο τι γνωρίζουμε implicitly, συναισθηματικά και κυτταρικά χωρίς να μπορούμε να το ανακαλέσουμε.\n4. Αν εξειδικεύσουμε στην έννοια της έμβιου εξέλιξης μπορούμε να διακρίνουμε και το προαναφερόμενο scale ως ανιούσα(ή και κατιούσα) βιολογική πρόοδο της πολυπλοκότητας αλλά και την διανυσματική της υπόσταση με μετατοπίσεις και περιστροφές. Η πρόοδος κατ’ αρχήν είναι πέραν του χώρου και του χρόνου και την μία στιγμή εμφανίζεται σε ένα σημείο και την άλλη σε άλλο. Ο άνθρωπος κατακτά μία γνώση και την μετατοπίζει. Αυτή η γνώση μένει φυσικά και στην αρχική της θέση (βλέπε παράδειγμα αποικιών). Στην πορεία της μετατόπισης η νέα γνώση που προκύπτει υποχρεώνει την παλιά σε στροφή. Έτσι στο νέο σημείο έχουμε μία γνώση διαφορετική από αυτή της αφετηρίας. Δεν μιλάμε για καλύτερη και χειρότερη. Μία τέτοια σύγκριση είναι άκυρη.\nΜετρήστε τώρα από τα πρωτο-ιστορικά χρόνια την αύξηση του πληθυσμού της γης, της μεταναστεύσεις των λαών και τις επιμειξίες και θα πάρετε ένα πρόχειρο παράδειγμα. Οι νέες κοινωνίες που προκύπτουν μετέχουν της γνώσης των παλιών χωρίς να τις έχουν κατακτήσει. Κι έτσι είναι υποχρεωμένες να αγωνιστούν για γνώσεις που ένα μέρος των προγόνων τους ή της ανθρωπότητας κάπου αλλού το είχε ήδη κάνει. Σε άλλο επίπεδο βέβαια. Και με επαναπροσδιορισμό των γνώσεων και με προσθήκη νέων στοιχείων. Για αυτό και οι ίδιες ιστορίες επανέρχονται υπό διαφορετικά πρίσματα. Πάρτε παράδειγμα την αρχαία ελληνική σκέψη και πόσοι αιώνες χρειάστηκαν τελικά για να την κατακτήσει όλη η Ευρώπη. Κάποιοι κοιτώντας πάνω σε αυτές τις αναλογίες μιλάνε ιστορικά για την μεγέθυνση του μεσογειακού πολιτιστικού κέντρου που κατέκτησε όλη την ευρωπαϊκή σκέψη και στην συνέχεια μετατοπίστηκε ακόμη πιο δυτικά αλλάζοντας και οπτική γωνία. Όλοι νομίζω όμως θα συμφωνήσετε μαζί μου, πως υπό το πρίσμα που αναφέραμε, κάτι τέτοιο είναι πολύ απλουστευτικό.\nΕίναι λογικό ύστερα από αυτά οι όψεις του χρόνου να παρουσιάζουν αναλογίες και με την κυκλική αλλά και με την γραμμική εμπειρία αφού η εμπειρία έρχεται να συγκρίνει, να ακολουθήσει ή να διαρρήξει μοτίβα και της άβιου αλλά και της έμβιου σκοπιμότητας. Ο καθένας από εσάς μπορεί να βγάλει και το δικό του συμπέρασμα.\n5. Η σπειροειδής τώρα περιγραφή της εξέλιξης συνδέεται πιο στενά με την ενσυνείδητη σκοπιμότητα. Η ενσυνείδητη σκοπιμότητα θα εντοπιστεί αρχικά στην κατάκτηση μέρους της γεωγραφίας κι έπειτα και στην προσπάθεια καταγραφής της γνώσης / δρόμου/ ιστορίας. Έχει να κάνει με την αυτογνωσία.\nΒιολογικά θα εντοπιστεί στην ανάπτυξη της αντίληψης αλλά και στην σχέση της υπόλοιπης βιολογίας με τον μεταβολισμό. Ο κυκλικός χρόνος εμφανίζεται στη διχοτόμηση των κυττάρων και την ενορχήστρωση διαφορετικών ρυθμών στα σώματά μας, που εκτείνονται από τις υψηλής συχνότητας νευρικές ώσεις έως τους αργούς κύκλους της αλλαγής των κυττάρων. Καθώς πέφτει η ταχύτητα του μεταβολισμού με το πέρασμα του καιρού, αυτοί οι ρυθμοί πέφτουν και ο χρόνος κυλάει γρηγορότερα. Έτσι, όσο προχωρά η ηλικία μας, η ζωή μας φαίνεται να συμπιέζεται, να συμπτύσσεται και να κινείται ταχύτερα. Ο κυκλικός χρόνος που αναφέραμε δηλαδή είναι κατά βάθος σπειροειδής αφού κάθε στιγμή η περίοδος του φαίνεται να μικραίνει. Πάνω σε αυτό το σχήμα έχει αναπτυχθεί η έννοια του βιολογικού χρόνου.\nΛόγω του βιολογικού χρόνου, τα γεγονότα της πρώιμης ζωής είναι πιο ισχυρά από αυτά που ακολουθούν διότι έχουν μεγαλύτερη ενεργειακή φόρτιση. Για αυτό και συχνά ο άνθρωπος επιστρέφει στα πρώιμα γεγονότα της ζωής του με σκοπό να ανακαλύψει το βαθύτερο νόημα της ύπαρξης. Αυτή η αντίδραση περνάει στη φύση του όσο περισσότερο λειτουργεί με την συνείδηση του. Το χαρακτηριστικό αυτό φυσικά έχει τις αναλογίες στο πως γράφεται η ιστορία.\n6. Όπως είπαμε ο βιολογικός χρόνος κυλάει όλο και πιο γρήγορα κατά την διάρκεια της ζωής μας. Ο Βρετανός Μαθηματικός Samuel Lilley δίνει μία μελέτη, με την οποία κατέγραψε τις κοινωνικά και οικονομικά σημαντικές επινοήσεις και εφευρέσεις από την εποχή 5500 π.Χ. μέχρι τον 20ο αιώνα μ.Χ.\nΣτη σινδόνη του κβαντικού άλματος συζητήσαμε για την σύμπτυξη του εξελικτικού χρόνου:\n«Ας παρατηρήσουμε ας πούμε την εξέλιξη των πληθυσμών σε βιολογικό, ανθρωπολογικό και πολιτισμικό επίπεδο. Κάποια δισεκατομμύρια χρόνια για να σχηματιστεί ζωή. Κάποια εκατομμύρια για να διαμορφωθούν τα ανθρωποειδή. Μία εκατοστή χρόνια για την ανθρωπότητα. Δέκα χιλιάρικα για γεωργία, μερικές εκατοντάδες για επιστημονική επανάσταση, και καμιά δύο αιώνες για την βιομηχανική. Μιλάμε για σύμπτυξη του εξελικτικού χρόνου σε σημείο που μπορεί να γίνει παρατηρήσιμος στη διάρκεια της ζωής μας.»\nΑ, να είναι προφανές θα μπορούσε να πει κάποιος εμβριθής. Τι επέρχεται στο πέρας το βιολογικού χρόνου. Ο θάνατος. Και να οι τερατωδίες των Αποκαλύψεων και να οι κατακλυσμοί και οι λοιπές κτηνωδίες. (Το’ χει δει το έργο και η μανταμ Ζαίρα: «Μεγάλη πόρτα θα διαβείς…».) Ο ορίζοντας συμβάντων φυσικά και δεν θα καταρρεύσει. Απλά η συσσωρευμένη γνώση σπρώχνει όπως και να το κάνουμε τη ροή προς τα κάπου. Δεν απαντάμε εδώ…\n7. Ως προς το πιο εσωτερικό κομμάτι της συζήτησης πολύ σύντομα, και αφού αυτά θα απασχολούν το blog γενικότερα, να αναφέρουμε τα εξής. Στην τυπολογία της διαχρονικής εξέλιξης της ψυχής που συχνά συναντάμε με διάφορες παραλλαγές σε πολλές εσωτερικές σχολές σκέψης, υπάρχουν μυητικές εξελικτικές βαθμίδες με κυρίαρχη έννοια αναφοράς αυτή του «νόμου της ανταπόδοσης», «αιτίας και αποτελέσματος», «ηθικής αιτιότητας», κάρμα» κλπ. Σύμφωνα με αυτόν ο άνθρωπος οφείλει να κατακτήσει σε κάθε βαθμίδα μία γνώση, να μάθει κάτι συγκεκριμένο κλπ. Αντίστοιχες θεωρίες υπάρχουν και για τις συλλογικές ψυχές (οικογένεια, γένος, ανθρωπότητα). Με το θέμα της ψυχικής ανέλιξης της μετεμψύχωσης κτλ ασχολήθηκε και ο Ζαρατούστρας, οι Αιγύπτιοι, ο Πυθαγόρας, ο Πλατωνάκος, ο Αριστοτέλης, οι νεοπλατωνικοί, οι γνωστικιστές, οι Ιουδαίοι, οι Φαρισαίοι, οι Χριστιανοί, οι σατανιστές, μυστικιστές…όλοι! Ουσιαστικά περιγράφουν αυτό που ο Ζήνωνας περιέγραψε με τον Αχιλλέα και την χελώνα. Ότι στα μαθηματικά μπορεί κανείς να θεωρήσει απειρία κινήσεων. Για την αντιληπτική ικανότητα του ανθρώπου όμως μία αλλαγή θα γίνει εμπειρία σε διακριτά βήματα. Έτσι φαίνεται να λειτουργεί η αντίληψη ή και η φύση.Το ποιο είναι από τα δύο δεν μπορούμε να ξεχωρίσουμε. Με άλματα παρά με συνεχείς διαδικασίες. Κλιμακωτά.\nΤα είπε και ο Κάστορας κάπου. Υπάρχει εξ’ ίσου αντιστοιχία όσο και απόσταση ανάμεσα σε αυτό που οι άνθρωποι κάνουν και ζουν και σ’ εκείνο που οι άνθρωποι σκέπτονται. Μπορεί η σκέψη να βαδίζει λαχανιασμένα στα ίχνη αυτού που υπάρχει ήδη και να μην διακρίνει τα μοτίβα της ιστορίας, μπορεί όμως να γίνει κάποια στιγμή η σχετικοποίηση του δεδομένου, η αποστασιοποίηση και η προβολή, και μέσα από την γενίκευση να γεννηθεί νέα γνώση. Η ιστορία είναι εξίσου συνειδητή δημιουργία όσο και ασυνείδητη επανάληψη. Με το που θα λάβει χώρα η σχετικοποίηση του δεδομένου, η αποστασιοποίηση και η προβολή θα γίνει και η μετάβαση στο επόμενο επίπεδο.\n8. Θα έπρεπε είναι αλήθεια κάποια στιγμή να ξεχωρίσουμε την έμβιος από την άβιος σκοπιμότητα(αν και αυτό που λαθεμένα αναφέρουμε ως άβιος είναι πολλά παραπάνω από όσο νομίζουμε...τέσπα) . Να απορρίψουμε τη εικόνα της αυστηρής αιτιοκρατίας και να προσπεράσουμε την παλαιά διαμάχη ανάμεσα στο μηχανικό σύμπαν του Laplace και την ελεύθερη βούληση ώστε αντίθετα με τον Μαρξ να μην στερήσουμε από την ύλη την κβαντική της συνείδηση και καταλήξουμε σε ένα νομοτελειακό σύμπαν. Να κατανοήσουμε πως ο δεύτερος νόμος της θερμοδυναμικής που ορίζει μία προτιμητέα κατεύθυνση στο χρόνο και σπρώχνει την ύλη στην εντροπία/ αταξία μπορεί να συνυπάρξει με την θεωρία της εξέλιξης του Δαρβίνου που προτείνει αύξηση της πολυπλοκότητας και άρα μείωση της αταξίας με το πέρασμα του χρόνου. Πως δηλαδή η κάθοδος του σύμπαντος προς τον θερμικό θάνατο συνοδεύεται από διάσπαρτη ανάδυση αυθόρμητης τάξης. Κι έπειτα να ξεχωρίσουμε στη διαδικασία της εξέλιξης του ανθρώπου το προφανές. Την έμβιος από την ενσυνείδητη σκοπιμότητα. Το κυτταρικό επίπεδο από το εγκεφαλικό όπου η εξέλιξη δεν είναι γραμμική ή κυκλική αλλά μεγάλου βαθμού συνάψεις λαμβάνουν χώρα την ίδια στιγμή. Να κάνουμε την αναγωγή στον κόσμο ώστε να καταλάβουμε πως το πνεύμα το γεννά η ύλη και η ψυχή δηλώνει την τάξη.\nΝα συμφωνήσουμε για το ότι παρόλο που οι προϊστορικοί λαοί δεν κατέγραφαν γεγονότα, ελεγχόμενα ή και προπαγανδιστικά όπως γίνεται σήμερα δεν είχαν απουσία γνώσης ή μνημών ή παραδόσεων. Να καταλάβουμε πως αν οι ιθαγενείς της Αμερικής είχαν κάνει πρώτοι το υπερατλαντικό ταξίδι και μας κατάπιναν με τη γνώση τους αυτό δε θα σήμαινε μη εξέλιξη.\nΚαι επιτέλους να σταματήσουμε αυτή την κουτή προσπάθεια ορισμού της εξέλιξης της ιστορίας με βάση την τωρινή θέση. Δεν αρκεί μόνο να κοιτάμε πως καταλήξαμε στην άκρη του κλαδιού του δέντρου της γνώσης. Χρειάζεται να κοιτάξουμε όλο το δέντρο των επιλογών και να χρησιμοποιήσουμε όση γνώση έχει κατακτήσει η ανθρώπινη σκέψη, είτε είναι εσωτερική είτε επιστημονική.\nΤο θέμα εν τέλει δεν είναι στο τι σχήμα αναπαριστά καλύτερα την εξέλιξη της ιστορίας. Ούτε είναι στο να αναζητήσουμε την φαυλότητα της ιστορίας, την ανθρωποφαγική ηθική της, τις κλειστές γνώσεις και την ίδια την φαύλη φύση του ανθρώπου για να βρούμε τα αίτια που η ιστορία είναι κυκλική ή όχι. Ούτε μας ενδιαφέρει (-εξαιρούμαι εγώ βεβαίως-) αν στο βέλος του χρόνου υπάρχουν ίχνη συνιστωσών άλλων 10 διαστάσεων που ούτως ή άλλως λόγω χημείας και μόνο ο καθένας μας θα της βιώσει αλλιώς.\nΑυτό που οφείλουμε να γνωρίζουμε ως ενήλικες πλέον και είναι το βασικό της κουβέντας μας, είναι κάτι που είπε τόσο όμορφα ο Κάστορας και δεν μπορώ παρά να δανειστώ τις λέξεις του: «Η ανθρώπινη συνείδηση, ως παράγων αλλαγής και δημιουργίας στην ιστορία, είναι ουσιαστικά μία πρακτική συνείδηση, μία ratio τελεστική-ενεργός, κάτι πολύ περισσότερο από θεωρητικός στοχασμός, στον οποίο η πρακτική θα μπορούσε να προσαρτηθεί σαν το πόρισμα ενός συλλογισμού, απλώς υλοποιώντας του τις συνέπειες. Αυτή όμως η πρακτική δεν είναι αποκλειστικά μία τροποποίηση του υλικού κόσμου, είναι εξίσου, και ακόμη περισσότερο, τροποποίηση της συμπεριφοράς των ανθρώπων και των σχέσεων.» Το σχήμα λοιπόν που περιγράφει καλύτερα την εξέλιξη της ιστορίας δε μπορεί να είναι αυτό που σε εντάσσει αγαπητέ αναγνώστη εντός της.\nΑναρτήθηκε από Χρίστος Λογαρίδης στις 3:52 π.μ.


Οι Τούρκοι ετοιμάζονται να επενδύσουν στην Ελλάδα - GRTRnews\nBy GRTRnews.com on 25/04/2011\n«Οι Τούρκοι θέλουν να αγοράσουν τράπεζες, ΔΕΗ, ΕΥΔΑΠ και ελληνικό χρέος» είπε ο κορυφαίος Τούρκος τραπεζίτης της User Danismanlik, Ερόλ Ουσέρ.\nΟ κορυφαίους Τούρκος τραπεζίτης, Ερόλ Ουσέρ αποκαλύπτει ότι πολλοί Τούρκοι επιχειρηματίες εμφανίζονται έτοιμοι να επενδύσουν στην Ελλάδα της κρίσης.\nΜε συνέντευξη του στο «Πρώτο Θέμα» ο Ερόλ Ουσέρ απάντησε θετικά στο ενδεχόμενο η Τουρκία να βοηθήσει την Ελλάδα, αγοράζοντας μέρος του χρέους με ελληνικά ομόλογα. «Νομίζω ότι αυτό θα ήταν πολύ πιθανό. Ναι, η Τουρκία θα ήταν διατεθειμένη να βοηθήσει τη χώρας σας, καθώς το κράτος αλλά και τράπεζες και επιχειρηματίες είναι σε θέση να αγοράσουν ομόλογα του Ελληνικού Δημοσίου» είπε ο Ερόλ Ουσέρ.


Ίδρυση Συνομοσπονδίας Ευρωπαϊκών Ολυμπιακών Ακαδημιών, 24Sports & News\n12 ΙΟΥΝΙΟΥ 2017 - 13:46\nΠραγματοποιήθηκε στη Βάρνα της Βουλγαρίας από 8-10 Ιουνίου, το 3ο Συνέδριο των Εθνικών Ολυμπιακών Ακαδημιών Ευρώπης. Σε αυτό παραβρέθηκαν αντιπρόσωποι 21 Ολυμπιακών Ακαδημιών της Ευρώπης, ο Πρόεδρος της Διεθνούς Ολυμπιακής Ακαδημίας Μιχάλης Φυσεντζίδης, και εκπρόσωποι της ΔΟΕ, και του Olympic Solidarity. Την Εθνική Ολυμπιακή Ακαδημία Κύπρου εκπροσώπησε ο Πρόεδρος Ντίνος Μιχαηλίδης.\nΠρος το σκοπό αυτό δημιουργήθηκε τετραμελής συντονιστική επιτροπή για την προετοιμασία του καταστατικού της Συνομοσπονδίας, στην οποία θα συμμετέχει ex officio o Πρόεδρος της ΕΟΑΚ Ντίνος Μιχαηλίδης. Η επιτροπή που δημιουργήθηκε θα επεξεργαστεί το καταστατικό της Συνομοσπονδίας σε συνεδρία που θα πραγματοποιηθεί στην Κύπρο στις αρχές του 2018 έτσι ώστε να εγκριθεί από το 4ο Συνέδριο Εθνικών Ολυμπιακών Ακαδημιών Ευρώπης που θα διοργανωθεί στα μέσα του ερχόμενου έτους.


Harmonia Philosophica: Φιλοσοφικό Τηλεγράφημα: Αμερικανοί Ναζί! Γιατί όχι;\nΦιλοσοφικό Τηλεγράφημα: Αμερικανοί Ναζί! Γιατί όχι;\nΦιλοσοφικό Τηλεγράφημα του Σπύρου Κάκου [2012-02-10]: Καμία ποινή δεν επιβλήθηκε σε αμερικανούς στρατιώτες που φωτογραφήθηκαν με περηφάνια μπροστά από μια σημαία των Ναζιστικών SS [πηγή: web news]. Ίσως ήρθε η ώρα να παραδεχθούμε ορισμένες αλήθειες: Για πολύ καιρό έχουμε ΑΝΕΧΘΕΙ ανήθικες συμπεριφορές σε κάθε τομέα της ζωής μας. Για πολύ καιρό έχουμε ΑΝΕΧΘΕΙ την αντικατάσταση της Ηθικής από τον πλήρη μηδενισμό. Αυτό που ζούμε μας αξίζει.\n► Tags: ηθική, ΗΠΑ, μοντέρνος πολιτισμός, Ναζί


Ενδιαφέρον ανάγνωσμα, που θα το απολαύσουν όσοι έχουν και μια ιδιαίτερη αγάπη για την Κύπρο και την ιστορία της, αλλά και την περίοδο των Σταυροφοριών. Η μαθηματική/γεωμετρική παράμετρος του βιβλίου είναι κατανοητή απ\_' όλους, επομένως, δεν θα υπάρχει καμία δυσκολία για τον αναγνώστη που δεν έχει ειδικές μαθηματικές γνώσεις να καταλάβει την πλοκή. Διαβάζεται εύκολα, ρέει η υπόθεση, αν και υπάρχουν στιγμές που επαναλαμβάνεται ο συγγραφέας όταν περιγράφει γεγονότα του παρελθόντος από δύο διαφορετικούς πρωταγωνιστές. Το τέλος (η λύση του μυστηρίου) είναι σε κάποιο βαθμό προβλέψιμη από τον προσεκτικό αναγνώστη, δεν μπορώ να πω ότι εξεπλάγην όταν αποκαλύφθηκε η ταυτότητα του ενόχου. Σε κάθε περίπτωση, προτείνεται για χαλαρή ανάγνωση, που αποφέρει ενδιαφέρουσες γνώσεις για τη μεσαιωνική, αλλά και σύγχρονη Κύπρο, με τη συνοδεία ενός μέτριας δυσκολίας αστυνομικού αινίγματος.\nΣχόλιο για το βιβλίο "Ο ΠΟΛΕΜΟΣ ΤΟΥ ΠΟΔΟΣΦΑΙΡΟΥ"\nΟι ιστορίες του Καπισίνσκι είναι η ίδια η ιστορία του δεύτεορυ μισού του 20ού αιώνα, κομμάτια του μεγάλου πάζλ που είναι η ανθρωπότητα. Σε μεταφέρει με τη διήγησή του από τη Νιγηρία στην Αλγερία, μετά στην Γκάνα, σε πετάει στη Λατινική Αμερική, αλλά σε περνάει και μια βόλτα από την Κύπρο την επαύριον της τουρκικής εισβολής. Όρεξη να έχεις να διαβάσεις τις ιστορίες του, τις εμπειρίες του, όταν η ζωή εφάπτεται με τον θάνατο, ιδρώνεις μαζί του όταν διαβάζεις πως κάποιοι αντάρτες στη μέση του πουθενά τον περιλούζουν με βανζίνη κι είναι έτοιμοι να τον πυρπολήσουν, όταν περνάει από μπλόκα ανταρτών πατώντας στο τέρμα το γκάζι επειδή δεν έχει άλλα λεφτά για να τους λαδώσει, ζεις μαζί με τους ανθρώπους τον πόλεμο στην Ονδούρα με αφορμή έναν αγώνα ποδοσφαίρου, αλλά πολύ βαθύτερες αιτίες. Γενικότερα, είναι ένα υπέροχο ανάγνωσμα. Προτείνεται- όπως και όλα του Καπισίνσκι.\nΣχόλιο για το βιβλίο "Η ΕΣΧΑΤΗ ΤΩΝ ΠΟΙΝΩΝ"\nΚατ' αρχάς, είναι πολύ ενδιαφέρον το πλαίσιο της ιστορίας, δλδ το Μουντιάλ του 1978 στην Αργεντινή. Αμέσως τίθεται ένα συγκεκριμένο χρονικό πλαίσιο (πρώτο παιχνίδι του Περού απέναντι στη Σκότια μέχρι και τον τελικό μεταξύ Αργεντινής και Ολλανδίας), οπότε ό,τι είναι να συμβεί, θα συμβεί μέσα σε σε αυτές τις 2 εβδομάδες. Ενδιαφέρουσα πλοκή, εν μέρει ανατρεπτικό φινάλε, λίγα κενά, ένα ευχάριστο ανάγνωσμα με την όποια φλυαρία έχουν τα βιβλία αυτού του είδους για να γεμίσουν κάποιες σελίδες παραπάνω - αλλά χωρίς να κουράζει υπερβολικά. Ο βασικός πρωταγωνιστής σε αρκετές περιπτώσεις παορυσιάζεται ως καρικατούρα, αλλά, καθ[ώς η ιστορία προχωρά, αυτό μετριάζεται και γίνεται πιο αληθινός (από ανθρωπάκι γίνεται άνθρωπος). Όποιος ενδιαφέρεται για την ιστορία της Λατινικής Αμερικής στη δεκαετία του 1970, τα διάφορα καθεστώτα, αλλά και τις σχέσεις μεταξύ των γειτονικών λαών, κι επιθυμεί και μια δόση ποδοσφαίρου ως σάουντρακ, να το προτιμήσει. Αφορμή για να διαβάσει κανείς και άλλα έργα του συγγραφέα.\nΣχόλιο για το βιβλίο "ΜΕΡΟΝΥΧΤΑ ΦΡΑΓΚΦΟΥΡΤΗΣ"\nΣχόλιο για το βιβλίο "ΤΟ ΚΟΡΙΤΣΙ ΜΕ ΤΟ ΣΚΟΥΛΑΡΙΚΙ"\nΚατ\_' αρχάς, η πλοκή είναι πολύ ενδιαφέρουσα, οπότε ο σκελετός του έργου είναι στέρεος. Λογοτεχνικά δεν είναι κάτι το εξαιρετικό, αλλά διαβάζεται εύκολα, εύπεπτα κι ευχάριστα. Όποιος έχει κι ένα ιδιαίτερο ενδιαφέρον στον Χρυσό Αιώνα της Ολλανδίας (τον 17ο) και τον ζωγράφο Βερμέερ, που ήταν μια μάλλον εσωστρεφής προσωπικότητα, προτείνεται ανεπιφύλακτα, καθώς θα μάθει αρκετά για τις μικρές ολλανδικές κοινωνίας της εποχής, τις σχέσεις Προτεσταντών (πλειοψηφία) και Καθολικών (μειοψηφία), την άνοδο της αστικής τάξης, κ.λπ.